Indonesia terima 1.2 juta dos pertama vaksin Covid-19
Oleh KOSMO!

7 Disember 2020, 5:52 pm
JAKARTA – Indonesia menerima 1.2 juta dos vaksin Covid-19  yang dihasilkan firma China, Sinovac, demikian menurut pihak berkuasa ketika negara dengan populasi keempat paling ramai di dunia itu berusaha mengawal penularan wabak tersebut.
Bekalan vaksin itu tiba di Jakarta semalam menerusi sebuah penerbangan dari Beijing manakala sebanyak 1.8 juta dos vaksin tambahan dijangka dikirim sekali lagi pada Januari tahun depan.
Walaupun badan kawal selia China belum membuat keputusan berhubung pengedaran besar-besaran vaksin itu ke mana-mana negara, Beijing tetap memberi kelulusan awal kepada segelintir pembeli untuk kegunaan kecemasan.
Ketua Pasukan Tindak Balas Covid-19 Indonesia, Airlangga Hartarto  berkata, bekalan dos pertama itu  akan diuji oleh agensi makanan dan ubat-ubatan, dengan rancangan untuk diagihkan kepada petugas perubatan dan lain-lain kumpulan berisiko tinggi.
Majlis Ulama Indonesia (MUI) juga akan memeriksa bekalan pertama tersebut, kata pihak berkuasa sebagai langkah memastikan ia mematuhi kriteria halal di negara itu. Indonesia merupakan negara yang mempunyai penduduk Islam paling ramai di dunia.
“Kami bersyukur dengan kebolehdapatan vaksin dan kami boleh dengan segera mengawal penularan wabak Covid-19.

“(Tetapi) saya perlu ulangi iaitu pertama, semua prosedur perlu diikuti dengan tepat untuk memastikan kesihatan awam dan keselamatan serta tahap keberkesanan vaksin,” kata  Presiden Joko Widodo semalam.
Pada Ogos lalu, Indonesia mengadakan ujian ke atas manusia menggunakan vaksin buatan China tersebut Sinovac yang  membabitkan kira-kira 1,600 sukarelawan dalam fasa klinikal selama enam bulan.
Pemerintah Kerajaan Indonesia sudah membuat bayaran 637 bilion rupiah (RM182 juta) untuk tiga juta dos vaksin Sinovac. Sebanyak 100,000 lagi dos akan dihantar oleh sebuah firma lain di China, CanSino.
“Kami jangka menerima pelbagai vaksin (dari negara lain) secara berperingkat pada 2021,” kata Menteri Luar, Retno Marsudi semalam.
Indonesia juga berbincang dengan firma farmaseutikal lain termasuk AstraZeneca di Britain.
Indonesia merupakan antara negara Asia Tenggara paling teruk terjejas dengan bilangan  kes Covid-19 mencecah 575,000 dan mencatat lebih 17,000 kematian. – AFP


Satu laporan baharu berkaitan kes rasuah Ku Nan diterima – SPRM
Oleh NOR IDAYU BOSRO

7 Disember 2020, 6:56 pm
PUTRAJAYA – Suruhanjaya Pencegahan Rasuah Malaysia (SPRM) mengesahkan satu laporan diterima pihaknya terhadap saksi kes rasuah membabitkan bekas Menteri Wilayah Persekutuan, Datuk Seri Tengku Adnan Tengku Mansor.
Suruhanjaya itu dalam satu kenyataan berkata, pihaknya difahamkan terdapat perkembangan terkini bagi kes berkenaan yang dikemukakan tertuduh.
Menurutnya, laporan yang diterima SPRM itu terhadap seorang saksi bagi kes berkenaan dan penelitian lanjut akan dijalankan.
“SPRM akan memulakan siasatan terhadap perkembangan terbaharu yang diterima dan mengemukakan semula kertas siasatan kepada Jabatan Peguam Negara,” katanya hari ini.
SPRM berkata, Tengku Adnan masih mempunyai satu lagi kes yang masih menanti keputusan dan tiada kaitan dengan keputusan mahkamah hari ini.
Tambahnya, keputusan melepas tanpa membebaskan Tengku Adnan tidak bermaksud dia dibebaskan sepenuhnya kerana masih boleh didakwa pada bila masa jika diberi keizinan oleh Jabatan Peguam Negara.

Terdahulu, Mahkamah Tinggi di sini hari ini melepas tanpa membebaskan Tengku Adnan daripada tuduhan menerima rasuah RM1 juta.
Keputusan itu dibuat Hakim Mohd. Nazlan Mohd. Ghazali selepas membenarkan permohonan Timbalan Pendakwa Raya, Julia Ibrahim supaya Tengku Adnan dilepas tanpa dibebaskan daripada pertuduhan itu.
Mohd. Nazlan dalam penghakimannya berkata, selepas mendengar hujahan pendakwaan bahawa terdapat perkembangan baharu dan keperluan menyiasat, maka mahkamah mengarahkan tiada pembebasan penuh diberikan mengikut Seksyen 254(3) Kanun Acara Jenayah. – K! ONLINE


Curi wang kekasih untuk bayar e-hailing
Oleh MOHD YUNUS YAKKUB

7 Disember 2020, 6:29 pm
KLANG – Hanya kerana ingin membayar perkhidmatan e-hailing, seorang lelaki tergamak memecah masuk rumah teman wanitanya sebelum melarikan sejumlah wang RM150 sebelum dicekup di sebuah flat di Taman Sri Andalas di sini semalam.
Dalam kejadian pukul 11 pagi, lelaki warga Indonesia tersebut ditahan bersama rakannya yang merupakan warga tempatan dengan masing-masing berusia 20an.
Ketua Polis Daerah Klang Selatan, Asisten Komisioner Shamsul Amar Ramli berkata, perbuatan tersebut disedari oleh rakan serumah teman wanita kepada suspek berkenaan dalam kejadian berlaku di sebuah rumah di Bandar Botanik pada pukul 12 tengah hari, Sabtu lalu.
Katanya, lelaki tersebut juga sempat mengugut agar tidak memaklumkan kepada kekasihnya sekiranya enggan diapa-apakan selain melarikan dua tabung duit serta wang tunai RM150, sejumlah wang matawang Indonesia dan kad pengenalan Indonesia serta power bank.
“Bertindak hasil maklumat, polis kemudiannya berjaya menahan kedua-dua suspek dalam tempoh kurang 24 jam dengan mereka mengakui melakukan jenayah tersebut.
“Hasil siasatan mendapati suspek turut mengakui mengambil wang tabung berjumlah RM73 bagi membayar perkhidmatan aplikasi e-haling,” katanya ketika dihubungi di sini hari ini.

Shamsul Amar menambah pihaknya turut merampas sebuah power bank dan sebungkus duit syiling bernilai RM50 dipercayai dicuri suspek-suspek berkenaan.
Jelas beliau, kedua-dua suspek kini direman selama tiga hari bermula hari ini dan kes disiasat mengikut Seksyen 380 Kanun Keseksaan. – K! ONLINE


Kelong berhampiran Pulau Merambong musnah dalam kebakaran
Oleh KHAIRUL MOHD. ALI

7 Disember 2020, 6:18 pm
JOHOR BAHRU – Sebuah kelong berhampiran Pulau Merambong, Pontian musnah keseluruhan dalam satu kebakaran yang berlaku tengah malam tadi.
Komander Operasi, Pegawai Bomba Kanan II, Asmiza Zaini berkata, pihaknya menerima laporan berhubung kejadian pada pukul 12.30 tengah malam.
Menurut beliau, lapan anggota beserta sebuah jentera daripada Balai Bomba dan Penyelamat Iskandar Puteri dikejar ke lokasi kejadian.
“Berdasarkan maklumat diterima, kebakaran di kelong berkenaan bermula pada pukul 9 malam semalam.
“Dalam kejadian itu, empat pekerja dan tujuh pelanggan berjaya menyelamatkan diri menggunakan sebuah bot milik kelong berkenaan,” katanya dalam satu kenyataan, di sini hari ini.
Tambah beliau, jarak kelong tersebut dengan Jeti Tanjung Kupang membabitkan perjalanan kira-kira 20 minit.

“Punca kebakaran dan anggaran kerugian masih dalam siasatan,” katanya yang memberitahu operasi kemudian ditamatkan pada pukul 1.07 tengah hari. – K! ONLINE


Masih ramai ingkar penjarakan fizikal – Ismail Sabri
Oleh AHMAD SHAHERMAN SHAMSURI

7 Disember 2020, 6:06 pm
PETALING JAYA – Individu yang gagal mematuhi arahan penjarakan fizikal antara paling ramai ditahan dalam operasi pematuhan prosedur operasi standard (SOP) Perintah Kawalan Pergerakan Pemulihan (PKPP) semalam.
Menteri Kanan Keselamatan, Datuk Seri Ismail Sabri Yaakob berkata, seramai 205 individu ditahan atas kesalahan itu manakala 94 orang lagi ditahan kerana terlibat aktiviti di pusat hiburan.
Menurutnya, pada operasi sama, pasukan operasi pematuhan turut menahan 77 individu yang tidak mamakai pelitup muka, gagal menyediakan peralatan merekod butiran pelanggan (59) dan lain-lain (52).
“Secara keseluruhan, polis telah menahan 487 individu atas kesalahan ingkar arahan Perintah Kawalan Pergerakan (PKP) semalam.
“Daripada jumlah itu, seramai 470 individu telah dikompaun manakala 17 individu pula direman,” katanya dalam satu kenyataan di sini hari ini.
Dalam kenyataan sama, Ismail Sabri berkata, Operasi Benteng telah berjaya menahan 25 orang pendatang asing tanpa Izin (PATI) dan seorang tekong darat.

Katanya, operasi sama turut melaksanakan kira-kira 292 sekatan jalan raya (SJR) semalam.
“Kerajaan akan mengambil tindakan tegas terhadap pihak yang cuba memasuki sempadan negara secara haram dan agensi penguatkuasa akan terus mengetatkan kawalan kawasan sempadan terutamanya di lorong-lorong tikus,” jelasnya. – K! ONLINE


15 lelaki tular bergaduh dalam pub mengaku tidak bersalah
Oleh NUZULSHAM SHAMSUDDIN

7 Disember 2020, 6:25 pm
KUALA LUMPUR – Seramai 15 lelaki yang tular rakaman televisyen litar tertutup (CCTV) pergaduhan di sebuah pub bulan lalu, mengaku tidak bersalah di Mahkamah Majistret di sini hari ini atas pertuduhan melakukan rusuhan dengan tujuan mendatangkan kecederaan kepada empat lelaki di sebuah pusat hiburan, bulan lalu.
Mereka ialah  V.Gobi Ramanan, M.K.Kannan, S.Somasundaram,  M.Pushpanathnan,  C.Thayalan, M.Thiru Vijaya Kumar; M.Mathan, V.Batmanthan; S.Ganesh.
Selain itu ialah Muhammad Shahrul Anuar Sharizan, D. Nathan, Muhammad Shanker Sekaran,  S. Pirabu,  R.S Muguntan dan A.J. Nicholus.
Kesemua mereka berusia 24 hingga 47 tahun membuat pengakuan tidak bersalah itu selepas pertuduhan dibacakan terhadap mereka di hadapan Majistret Tawfiq Affandy Chin.
Mengikut pertuduhan, mereka didakwa bersama-sama tiga orang masih bebas adalah ahli satu kumpulan yang menyalahi undang-undang dimana tujuan bersama adalah untuk mendatangkan kecederaan kepada empat individu dan dalam perhimpunan tersebut telah merosakkan harta benda dan kekerasan telah digunakan oleh satu atau lebih.
Kesalahan itu didakwa dilakukan di sebuah pusat hiburan di Menara UP Jalan Puchong, Brickfields di sini pukul 11.25 malam pada 25 November lalu.

Pendakwaan dikemukakan mengikut Seksyen 147 Kanun Keseksaan dan dibaca bersama Seksyen 34 kanun sama, yang memperuntukkan hukuman penjara maksimum dua tahun atau dengan denda atau kedua-duanya, jika sabit kesalahan.
Terdahulu Timbalan Pendakwa Raya, Nurilya Ellyna Nor Azmal menawarkan jaminan RM5,000 dengan seorang penjamin bagi setiap tertuduh.
Bagaimanapun, kesemua tertuduh yang diwakili peguam J.Gunamalar S.Kailash, Johmdas , Shashi Devan dan Datuk Joshua Sambanthan masing-masing memohon jaminan rendah dengan alasan mereka menanggung keluarga.
Mahkamah kemudian membenarkan setiap tertuduh diikat jamin RM3,000 dengan seorang penjamin dan menetapkan 14 Januari 2021 untuk sebutan kes.
Di mahkamah sama, tertuduh Pushpanathnan turut mengaku tidak bersalah atas tuduhan memiliki satu tatu kumpulan “04” iaitu tatu di bahagian lengan kiri dengan niat menganggotai atau menjadi ahli mana-mana ahli kongsi gelap yang diwartakan haram oleh kerajaan Malaysia.
Dia didakwa melakukan kesalahan itu di Pejabat Pegawai Penyiasat Ibu Pejabat Daerah (IPD) Brickfields di sini pukul 7.30 petang pada 1 Disember lalu.
Bagi kes itu pendakwaan dikemukakan mengikut Seksyen 52(3) Akta Pertubuhan 1966(Akta 335) yang memperuntukkan hukuman penjara maksimum lima tahun atau denda tidak melebihi RM15,000 atau kedua-duanya, jika sabit kesalahan.
Mahkamah kemudian membenarkan tertuduh diikat jamin RM2,000 dengan seorang penjamin dan menetapkan tarikh sama untuk sebutan kes.
Pada 27 November lalu, Kosmo! Online melaporkan seramai 15 individu ditahan termasuk seorang lelaki berpangkat Datuk selepas terbabit dalam pergaduhan di sebuah pub di Jalan Puchong di sini.
Ketua Polis Daerah Brickfields, Asisten Komisioner Anuar Omar berkata, sepasukan anggota polis bergegas ke lokasi selepas menerima aduan mengenai kejadian pukul 11.20 malam.
Sebelum itu, satu hantaran berserta rakaman CCTV berdurasi dua minit 24 saat menunjukkan pergaduhan antara sekumpulan lelaki tular di media sosial hari ini. – K! ONLINE


Kes masih empat angka, dua kematian direkod
Oleh SITI A'ISYAH SUKAIMI

7 Disember 2020, 6:10 pm
PUTRAJAYA – Kes baharu Covid-19 masih melaporkan pada paras empat angka dengan 1,600 kes hari ini menjadikan jumlah kes positif di Malaysia sebanyak 74,294 kes.
Ketua Pengarah Kesihatan, Tan Sri Dr. Noor Hisham Abdullah berkata, pada masa sama, kes sembuh pula mencatatkan sebanyak 1,033 kes sekali gus jumlah kumulatif kes sembuh sepenuhnya daripada Covid-19 sebanyak 62,306 kes.
“Daripada jumlah kes baharu dilaporkan hari ini, sebanyak tiga kes import mendapat jangkitan dari luar negara manakala sebanyak 1,597 kes adalah penularan tempatan.
“Terdapat dua lagi pertambahan kematian Covid-19 membabitkan seorang wanita dan lelaki berusia 76 dan 59 tahun di Sabah menjadikan sebanyak 384 kes kematian di Malaysia,” katanya dalam satu kenyataan akhbar di sini hari ini.
Beliau menambah, sebanyak 129 kes positif sedang dirawat di Unit Rawatan Rapi dengan 57 kes memerlukan bantuan pernafasan. – K! ONLINE


Kok Wai jumpa Annuar mohon maaf isu fitnah jual tanah DBKL
Oleh MOHD. HUSNI MOHD. NOOR

7 Disember 2020, 6:16 pm
PUTRAJAYA – “Terima kasih. Saya akan rujuk peguam saya.
Itu ciapan Menteri Wilayah Persekutuan, Tan Sri Annuar Musa di Twitter selepas menerima kunjungan Ahli Parlimen Cheras Tan Kok Wai di pejabatnya hari ini.
Difahamkan, Kok Wai menemui Annuar bagi menyerahkan surat pengakuan memohon maaf dan menarik balik kenyataan fitnah berhubung dakwaan penjualan 42 aset milik Dewan Bandaraya Kuala Lumpur (DBKL).
Annuar berkata, beliau menerima kunjungan mengejut Kok Wai di pejabatnya.
“Saya menerima kunjungan mengejut Pengerusi Kebangsaan DAP, Tan Kok Wai (Ahli Parlimen Cheras) di pejabat saya sebentar tadi.
“Beliau (Kok Wai) menyerahkan surat pengakuan memohon maaf dan menarik balik kenyataan fitnah terhadap saya 18 November lalu,” katanya.

Sebelum ini, Annuar memaklumkan akan mengambil tindakan undang-undang terhadap Kok Wai susulan tuduhan dan fitnah berkenaan yang disifatkan satu tuduhan berat dan serius.
Annuar menyifatkan, tomahan yang turut disiar portal berita Malaysiakini itu, sebagai sangat berbaur fitnah dan menjejaskan reputasi dirinya selain reputasi DBKL.
Kok Wai pada 18 November lalu mendakwa 42 aset milik DBKL telah dijual sepanjang tempoh Annuar menjawat Menteri Wilayah Persekutuan.
Menurut Kok Wai, banyak tanah milik DBKL yang dijual kepada pihak swasta untuk dimajukan membabitkan projek perumahan dan campuran komersial. – K! ONLINE


Kastam Sabah rampas dadah lebih RM1.2 juta
Oleh IVAN AMIRUL

7 Disember 2020, 5:25 pm
KOTA KINABALU – Sebanyak 30 kilogram dadah jenis syabu bernilai RM1.2 juta selain ganja seberat 5.7 kilogram bernilai RM10,389 dirampas Jabatan Kastam Diraja Malaysia (JKDM) Sabah membabitkan tiga serbuan berbeza pada 10, 25 dan 30 November lalu.
Penolong Ketua Pengarah Kastam Zon Sabah, Datuk Abdullah Jaapar berkata, semua dadah berkenaan disembunyikan dalam beberapa bungkusan yang tidak dituntut.
“Kes pertama dilaporkan pada 10 November lalu selepas pasukan operasi Kastam menahan dan menyita beberapa buah bungkusan yang tidak dituntut oleh pemiliknya di salah sebuah gudang berlesen di Kota Kinabalu.
“Hasil pemeriksaan lanjut mendapati bungkusan berkenaan dihantar dari Semenanjung dan didapati berisi hablur jernih dipercayai syabu seberat 30 kilogram.
“Bagaimanapun, tiada tangkapan dibuat berkaitan kes setakat ini dan siasatan lanjut sedang dijalankan.
“Kes disiasat mengikut Seksyen 39B Akta Dadah Berbahaya (ADB) 1952,” katanya ketika sidang akhbar di Menara Kastam Sabah hari ini.

Dalam pada itu, menerusi operasi berasingan pada 25 November lalu, Abdullah menyatakan anggota dan pegawai cawangan penguatkuasaan Lapangan Terbang Antarabangsa Kota Kinabalu (LTAKK) melakukan satu lagi serbuan ke atas sebuah premis di Tuaran.
Beliau berkata, ia berikutan terdapat bungkusan yang dituntut oleh pemilik premis terbabit yang turut disyaki mempunyai bahan terlarang.
“Serbuan yang turut menggunakan khidmat anjing pengesan itu telah menemui dua bungkusan berisi dadah jenis ganja seberat 2.898 kilogram bernilai RM5,216.40.
“Seorang lelaki tempatan berusia 28 tahun ditahan untuk membantu siasatan,” katanya.
Sementara itu, Abdullah memaklumkan kes terbaru mengenai rampasan dadah dilaporkan pada 30 November lalu selepas pihaknya berjaya merampas sebuah bungkusan disyaki bahan terlarang.
“Hasil pemeriksaan lanjut kargo serta bungkusan itu, didapati berisi 2.874 kilogram dadah jenis ganja bernilai RM5,173.20.
“Kita percaya kes terbabit mempunyai kaitan dengan tangkapan sebelummya kerana alamat yang ditulis pada bungkusan itu sama seperti alamat ganja yang dirampas sebelum ini,” katanya.
Sementara itu, Abdullah berkata, , JKDM Sabah sudah merampas dadah jenis syabu bernilai RM5.56 juta dan ganja bernilai RM37,142.82 sejak Januari hingga November tahun ini. -K! ONLINE.


PKPD di penjara dan Kuarters Penjara Seremban dilanjut 14 hari
Oleh AHMAD SHAHERMAN SHAMSURI

7 Disember 2020, 5:19 pm
PETALING JAYA – Perintah Kawalan Pergerakan Diperketatkan (PKPD) di Penjara Seremban dan Kuarters Penjara Seremban, Negeri Sembilan yang sepatutnya tamat hari ini disambung 14 hari lagi.
Menteri Kanan Keselamatan, Datuk Seri Ismail Sabri Yaakob berkata, langkah tersebut diambil ekoran terdapat 185 sampel saringan melalui ujian saringan kedua yang masih menunggu keputusan.
“Sehingga 4 Disember 2020, Kementerian Kesihatan (KKM) telah melaksanakan 1,582 ujian saringan.
“Daripada jumlah itu, sebanyak 964 kes positif Covid-19 telah direkodkan di penjara ini melibatkan tahanan dan kakitangan,” katanya dalam satu kenyataan di sini hari ini.
Justeru katanya, PKPD di kedua-dua lokasi ini akan disambung sehingga 21 Disember depan. – K! ONLINE


Muhammad Syafiq kembali bersemangat, isteri selesai dibedah
Oleh MOHD SYALMIZI HAMID

7 Disember 2020, 5:03 pm
SEBERANG PERAI – Pemain skuad Harimau Malaya, Muhammad Syafiq Ahmad, 25, dikatakan semakin bersemangat hari ini biarpuan masih trauma selepas kenderaan pelbagai guna (MPV) jenis Toyota Vellfire dipandunya terlibat kemalangan sehingga mengakibatkan tiga terbunuh awal pagi semalam.
Isterinya, Nur Amalina Norain, 25, yang parah turut dilaporkan stabil selepas selesai menjalani pembedahan pada perut semalam.
Perkhabaran positif itu dimaklumkan bapa Muhammad Syafiq, Ahmad Ibrahim, 56, ketika dihubungi hari ini.
“(Muhammad) Syafiq yang semalam agak murung dan keletihan hari ini lebih semangat. Dia pada pagi tadi sudah memaklumkan dengan menghantar mesej kepada saya bahawa dia sudah bergerak dari Pendang, Kedah untuk melawat isteri dan anaknya di Hospital Seberang Jaya (HSJ).
“Syafiq turut mengajak saya ke HSJ dan pada masa ini hanya dia dibenarkan masuk. Daripada apa yang dimaklumkan, keadaan menantu serta cucu dalam keadaan baik,” katanya.
Dalam kejadian kira-kira pukul 4 pagi semalam, tiga terbunuh, manakala tiga lagi termasuk Mohammad Syafiq cedera selepas Toyoya Vellfire dipandunya terbabas di kilometer 163.6 Lebuhraya Utara-Selatan arah utara dekat Sungai Bakap, Nibong Tebal di sini.

Antara yang maut, bayi Muhammad Syafiq yang berusia 22 hari, Muhammad Aisy Saqeef, ibu mentuanya, Zainan Wahab, 45, dan wanita warga Indonesia, Titik Sukamti, 30-an.
Muhammad Syafiq dan anak perempuannya berusia dua tahun Aaira Nur Saffiyya dilaporkan hanya cedera ringan serta Nur Amalina yang parah dikejarkan ke HSJ.
Sementara itu, Ahmad berkata, Muhammad Syafiq pada awalnya berhasrat memindahkan Nur Amalina dan Aaira Nur Saffiyya yang masih dirawat ke hospital swasta, namun isterinya perlu menjalani pembedahan segera di HSJ.
Dalam kejadian itu, Nur Amalina dilaporkan patah tulang rusuk, pendarahan dalam perut dan otak serta patah tulang peha kiri.
Aaira Nur Saffiyya yang ditahan di HSJ bagi rawatan dipercayai mengalami pendarahan pada otak. – K! ONLINE


Operasi mencari hari ke-10 ditamatkan, jasad Loqman Hamka gagal ditemui
Oleh KOSMO!

7 Disember 2020, 4:57 pm
Oleh ABDUL RASHID ABDUL RAHMAN
TEMERLOH – Jasad Loqman Hamka,20, yang dikhuatiri lemas akhirnya bersemadi di dalam Sungai Pahang selepas gagal ditemukan sehingga operasi terakhir hari ini.
Ketua Jabatan Bomba dan Penyelamat Malaysia (JBPM) Temerloh, Hashnuddin Hussein berkata, operasi pencarian yang dilakukan selama 10 hari sejak 30 November lalu ditamatkan kira-kira pukul 1.30 petang hari ini.
“Sehingga ke hari ini tiada sebarang petanda bagi menemukan mangsa yang jatuh ke Sungai Pahang dalam operasi yang dilakukan melibatkan pelbagai pihak.
“Walaupun operasi ini secara rasmi di tutup pihak bomba akan terus membantu sekiranya terdapat keperluan malah, penduduk setempat dan nelayan masih meneruskan pencarian,”katanya di sini, hari ini.
Pada 30 November lalu mangsa, Loqman Hamka,20, yang keluar menaiki bot bagi meilhat rawai yang dipasang di Sungai Pahang berhampiran dikhuatiri lemas.

Dalam kejadian kira-kira pukul 9.30 pagi itu bot mangsa ditemukan hanyut oleh penduduk setempat di sekitar Kampung Kuala Kunjan di sini.
Susulan itu juga Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah mencemar duli menyertai operasi pencarian oada 3 Disember lalu di sekitar Kampung Tebing Tinggi, Temerloh.
Menurut Hashnuddin operasi mencari dan menyelamat pada hari ini masih dianggarkan sejauh 52 kilometer dari lokasi terakhir mangsa dikhuatiri jatuh.
Katanya, kawasan lokasi pencarian hari ini tertumpu kepada dua kawasan berbeza iaitu di belakang sangkar Kampung Tebing Tinggi serta Jambaytan Baru Kampung Guai.
“Pasukan bomba memberikan tumpuan pencarian dan penyelaman di sekitar dasar sungai berhampiran Kampung Tebing tinggi,”katanya.
Dalam pada itu, beliau berkata, operasi pencarian yang dilakukan agak sukar memandangkan keadaan arus sungai yang deras terutamanya di bahagian bawah sungai.
Selain itu katanya, kewujudan banyak sangkar ikan serta keadaan dasar sungai yang berlumpur juga memberikan cabaran kepada pasukan mencari dan menyelamat. – K! ONLINE.


354 serbuan premis judi di SPT
Oleh KOSMO!

7 Disember 2020, 5:12 pm
Oleh ISWAN SHAFIQ ISA
SEBERANG PERAI – Sebanyak 354 serbuan telah dibuat terhadap semua jenis aktiviti perjudian dalam daerah Seberang Perai Tengah (SPT) menerusi Ops Dadu sepanjang tahun ini dengan jumlah tangkapan seramai 480 orang.
Ketua Polis Daerah SPT, Asisten Komisioner Shafee Abd. Samad berkata, peningkatan itu agak ketara berbanding hanya 72 tangkapan daripada 366 serbuan yang dibuat tahun lalu.
Beliau berkata, daripada 354 serbuan tahun ini, 262 daripadanya melibatkan aktiviti judi loteri awam haram, 76 judi online dan 16 lain-lain aktiviti perjudian.
“Jumlah rampasan wang tunai juga meningkat daripada hanya RM5,625 tahun lalu kepada RM41,273 tahun ini.
“Pada masa sama, jumlah pemotongan bekalan elektrik di premis-premis yang disyaki terlibat dengan aktiviti tersebut turut bertambah daripada 10 buah tahun lepas kepada 41 buah premis sepanjang tahun ini sahaja,” katanya kepada pemberita, hari ini.

Shafee memberitahu, hasil siasatan pihaknya mendapati, kegiatan itu beroperasi dengan cara berselindung di sebalik perniagaan kedai menjual pakaian, rumah kedai serta kedai telefon.
“Justeru, tindakan pemotongan elektrik dibuat di bawah Seksyen 21A(1) Akta Rumah Judi Terbuka 1966,” katanya. – K! ONLINE


Tiga ditahan curi ikan laga bernilai RM500
Oleh MOHD SYALMIZI HAMID

7 Disember 2020, 5:08 pm
SEBERANG PERAI – Polis memberkas tiga lelaki semalam selepas didapati mencuri sejumlah ikan laga bernilai RM500 di sebuah rumah di Kampung Aman, Kepala Batas di sini pada Rabu lalu.
Suspek berusia 19, 22 dan 36 tahun ditahan di sekitar Kepala Batas di sini.
Suspek merupakan individu yang turut dipercayai terlibat dalam kes mencuri sebatang pokok bonsai dan menjualnya di Facebook pada minggu lalu seperti dilaporkan Kosmo! Online pada Khamis.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, kejadian itu disedari pemiliknya iaitu remaja berusia 17 tahun apabila menyedari ikan-ikan yang diletakkan di hadapan rumah hilang.
“Ibu saudara mangsa memberitahu dia nampak tiga lelaki masuk ke dalam kawasan rumah mangsa kira-kira pukul 6 pagi.
“Dia kemudiannya memeriksa rakaman televisyen litar tertutup (CCTV) dan mendapati tiga lelaki bertopi keledar masuk ke kawasan hadapan rumah tempat dia menyimpan ikan laga,” katanya kepada pemberita hari ini.

Noorzainy berkata, suspek dilihat mengambil beberapa ekor ikan yang tidak dipastikan jumlahnya dengan menggunakan sauk.
“Mereka lari selepas terdengar teguran ibu saudara mangsa sebelum nelarikan ikan-ikan itu bersama sauk sehingga menyebabkan kerugian RM500,” katanya lagi.
Noorzainy berkata kes disiasat mengikut Seksyen 379 Kanun Keseksaan. – K! ONLINE


Baju kalis peluru berusia 10 tahun diganti
Oleh MOHAMAD FAHD RAHMAT

7 Disember 2020, 5:17 pm
KLUANG – Jabatan Keselamatan Dalam Negeri dan Ketenteraman Awam (JKDNKA) Polis Diraja Malaysia (PDRM) dalam proses permohonan bagi menggantikan baju kalis peluru milik jabatan itu yang sudah berusia lebih 10 tahun termasuk yang sudah rosak.
Pengarah JKDNKA) Bukit Aman, Datuk Seri Abd. Rahim Jaafar berkata, ketika ini terdapat seramai lebih 12,000 anggota Pasukan Gerakan Am dan polis marin di seluruh negara yang amat memerlukan kelengkapan itu.
“Kalau nak lihat risiko di seluruh negara termasuk Sabah dan Sarawak risiko memang tinggi kerana mereka mempunyai senjata api seperti semalam tangkapan Pasukan Polis Marin (PPM) di Sarawak, penjenayah mempunyai senjata api.
“Penyeludup dadah juga mempunyai senjata api dan kebelakangan ini pegawai dan anggota ada risiko, sehingga kehilangan nyawa di Padang Besar, Perlis.
“Bukan sekarang ini kerajaan tak bekalkan baju kalis peluru tetapi lebih sesuai apabila kita berpakaian unform.
“Ada juga baju kalis peluru yang sudah lusuh rosak dan sebagainya, sekarang ini kita masih dalam proses permohonan,” katanya pada sidang akhbar di Mes Pegawai Kanan Batalion 5 Pasukan Gerakan Am (PGA) di sini hari ini.

Hadir sama, Timbalan Pengarah JKDNKA (PGA) Datuk Kasuahdi Ali; Komander Briged Tengah PGA, Senior Asisten Komisioner Muhammad Abdul Halim dan Pegawai Pemerintah Bn.5 PGA, Superintendan Dimin Awang.
Beliau berkata, dalam permohonan sama, pihaknya turut memerlukan teropong penglihatan malam selain kenderaan untuk melancarkan operasi membanteras kegiatan jenayah.
“PGA sekarang, bukan hanya terlibat dalam membanteras rokok seludup tetapi turut terbabit dalam Op Benteng bersama tentera, Op Bersatu Khas Khazanah, kita masuk ke hutan untuk bantu Jabatan Perlindungan Hidupan Liar dan Taman Negara (Perhilitan) Johor.
“Risiko agak tinggi kebelakangan terhadap nyawa anggota dan pegawai PGA dan PPM termasuk di perairan pantai timur Sabah,” katanya.-K! ONLINE


Muat naik status sebelum kemalangan
Oleh NORLIDA AKMAR IDROS

7 Disember 2020, 5:45 pm
PENDANG – Ibu mentua kepada pemain skuad Harimau Malaya, Muhammad Syafiq Ahmad sempat memuat naik status “Semoga dipermudahkan perjalanan kami sekeluarga balik Kedah, Amin” di WhatsApp sebelum maut dalam kemalangan.
Dalam kemalangan di Kilometer 163.6, Lebuh Raya Utara-Selatan arah utara dekat Sungai Bakap, Nibong Tebal di Pulau Pinang kira-kira pukul 4 pagi semalam itu, Zainab Ahmad, 45, dan cucu lelakinya, Muhammad Aisy Saqeef yang berusia 22 hari terbunuh bersama wanita warga Indonesia, Titik Sukamti, 30-an.
Menurut Zaiton Mat Rashid, 48, ibu saudaranya, Allahyarham Zainab dipercayai memuat naik status itu sebelum bertolak pulang ke Pendang dari Johor Bahru kira-kira pukul 10.40 malam, kelmarin.
“Saya memang tidak sabar untuk menunggu kepulangan mak su (Zainab) tetapi yang pulang hanya jenazahnya,” katanya ketika ditemui di rumah keluarga mentua Muhammad Syafiq di Kampung Padang Pusing di sini hari ini.
Selain itu, menurut Zaiton, Muhammad Syafiq ada menceritakan kepada ahli keluarga pada semalam bahawa arwah ada bergurau dengan cucu sulungnya, Aaira Nur Safiyya, 2, sebelum bertolak ke Pendang.
“Arwah melawak dengan berpesan supaya Aaira duduk baik-baik dengan ibu dan abah sebab baby (Muhammd Aisy Saqeef) nak ikut mak tok.

“Kemudian pembantu rumah yang turut meninggal dalam kejadian itu menyampuk yang dia pun mahu ikut mak tok,” katanya.
Dalam kemalangan itu, Muhammad Syafiq yang juga penyerang muda Johor Darul Ta’zim (JDT) dan anak perempuannya, Aaira Nur Safiyya berusia dua tahun hanya cedera ringan.
Isterinya yang sedang berpantang, Nur Amalina Norain, 25, pula cedera parah dan dikejarkan ke HSJ. – K! ONLINE


SPRM digesa siasat ketirisan projek
Oleh NOR AZIHAN MD. GHAZALI

7 Disember 2020, 5:14 pm
SHAH ALAM – Suruhanjaya Pencegahan Rasuah Malaysia (SPRM) digesa menyiasat dakwaan wujudnya ketirisan kelulusan projek pembinaan kolumbarium (tempat letak abu mayat) setinggi lima tingkat di Lot 1092 Taman Bukit Lipat Kajang, Klang.
Ini termasuk Pengerusi Jawatankuasa Tetap Pelaburan, Perindustrian dan Perdagangan, Industri Kecil dan Sederhana (IKS) Selangor, Datuk Teng Chang Khim kerana disyaki bersubahat dengan pihak pemaju dan pemilik tanah kelulusan projek tersebut.
Wakil penduduk Taman Bukit Lipat Kajang, Khairul Shah Abdullah berkata, ini susulan tindakan pemilik tanah dan pemaju yang enggan memanggil penduduk untuk dalam mesyuarat perbincangan pembinaan itu yang dijadualkan esok.
Katanya, sebaliknya mereka didakwa telah memanggil Chang Khim untuk mempengerusikan mesyuarat tersebut.
“Kita mendapat maklumat pihak berkaitan telah memanggil semua persatuan Cina termasuk pemilik tanah dan pemaju untuk berbincang namun bukan penduduk.
“Perkara itu membuatkan kami kesal dan laporan dibuat kepada SPRM Selangor bagi menyiasat sama ada wujud ketirisan berhubung projek itu,” katanya ketika ditemui di pekarangan Ibu Pejabat SPRM Selangor, Seksyen 15 hari ini.

Sementara itu, Pengarah SPRM Selangor, Datuk Alias Salim ketika dihubungi Kosmo! mengesahkan menerima memorandum tersebut.
“Saya mengesahkan terima memorandum tersebut dan sedang meneliti sama ada wujud unsur-unsur rasuah,” jelasnya. -K!ONLINE


PKPD di Kampung Sabah Baru, Lahad Datu ditamatkan
Oleh AHMAD SHAHERMAN SHAMSURI

7 Disember 2020, 5:41 pm
PETALING JAYA – Perintah Kawalan Pergerakan Diperketatkan (PKPD) di Kampung Sabah Baru, Lahad Datu, Sabah ditamatkan pada hari ini.
Menteri Kanan Keselamatan, Datuk Seri Ismail Sabri Yaakob berkata, keputusan dibuat susulan kesemua sampel saringan telahpun diperolehi dan tiada sampel yang masih menunggu keputusan.
“Sehingga kini, Kementerian Kesihatan (KKM) telah melaksanakan 2,054 ujian saringan.
“Daripada jumlah itu, sebanyak 382 kes kumulatif positif Covid-19 telah direkodkan di lokaliti ini,”katanya dalam satu kenyataan di sini hari ini.
Ismail Sabri berkata, kerajaan sebelum ini melaksanakan PKPD di kawasan tersebut bermula 10 November lalu dan kemudiannya dilanjutkan sehingga hari ini. – K! ONLINE


37 mangsa banjir Rantau Panjang di PPS
Oleh YATIMIN ABDULLAH

7 Disember 2020, 4:26 pm
RANTAU PANJANG – Seramai 37 orang mangsa banjir daripada lapan buah keluarga masih lagi berada di pusat pemindahan sementara (PPS) Sekolah Kebangsaan (SK) Tok Deh, di sini meskipun keadaan cuaca di kawasan ini sudah semakin baik.
Rata-rata mangsa itu dari Kampung Tok Deh yang masih ditenggelami air banjir ekoran limpahan air Sungai Golok.
Menurut laman sesawang infobanjir.water.gov.my paras air Sungai Golok menurun berbanding beberapa hari lalu yang menunjukkan paras bahaya.
Setakat pukul 4 petant, paras air sungai itu masih berada di paras amaran iaitu 8.53 meter.
Bagaimanapun mengikut Jabatan Meteorologi Malaysia ribut petir di satu dua tempat di kawasan pedalaman bakal berlaku pada petang ini dan tiada sebarang hujan pada waktu malam.


Baju merah dikutuk, pereka fesyen hanya ikut permintaan Ashira
Oleh NUR EMIRA SAIZALI

7 Disember 2020, 2:32 pm
PETALING JAYA – Pereka fesyen Jimmy Couture menjelaskan busana berwarna merah rekaannya yang digayakan Ashira pada konsert separuh akhir Gegar Vaganza 7 (GV7) semalam merupakan cetusan peserta itu sendiri.
Menurut Jimmy, rekaan tersebut merupakan permintaan Ashira yang diinspirasikan daripada baju yang pernah dipakai penyanyi terkenal antarabangsa, Gwen Stefani.
Netizen mendakwa taburan bunga pada baju tersebut kelihatan tidak sesuai.
“Tularkah? Ini sebenarnya permintaan Ashira dan mengambil inspirasi daripada busana Stefani yang pernah dipakai suatu ketika dahulu.
“Saya cuma hasilkan apa yang dia nak cuma kali dia memang sangat inginkan rekaan tersebut untuk konsert separuh akhir,” jelas Jimmy dalam satu perkongsian Instagram.
Ujarnya, dia juga memohon maaf sekiranya rekaan baju tersebut dilihat keterlaluan.
“Maaflah jika baju ini seperti melebih-lebih, lupa pula orang Malaysia sensitif.

“Terima kasih kepada yang memberi komen positif dan negatif. Saya terima dengan hati yang terbuka,” ujarnya.
Jimmy menjelaskan Ashira ingin mengikut rekaan baju yang pernah dipakainGwen Stefani.
Tambah Jimmy, dia juga tidak sabar untuk mempersembahkan rekaan baju yang akan dipakai Ashira pada konsert akhir GV7 Ahad depan.
Terdahulu, baju jumpsuit yang dipakai Ashira atau nama sebenarnya Sharifah Nur Ashira Syed Abdul Aziz, 34, dikritik oleh netizen kerana dikatakan kelihatan mencolok mata.
Malah, ada yang berpendapat taburan bunga pada bajunya itu juga kelihatan tidak sesuai.
Dalam pada itu, Ashira dan enam orang lagi peserta diumumkan berjaya melangkah ke pentas akhir GV7 yang akan berlangsung di Pusat Konvensyen Antarabangsa Putrajaya pada Ahad ini.
Pertandingan tersebut bakal menyaksikan pertarungan tujuh penyanyi hebat iaitu Ashira, Linda Nanuwil, Muss, Oja, Cliff Umar, Ayu Damit dan Noraniza Idris. – K-Online


Pengeluaran i-Sinar bakal dibenarkan tanpa syarat?
7 Disember 2020, 3:07 pm
PETALING JAYA- Ketua Pemuda UMNO, Datuk Dr. Asyraf Wajdi Dusuki memaklumkan bahawa pihaknya sudah menghubungi Ketua Pegawai Eksekutif Kumpulan Wang Simpanan Pekerja (KWSP), Tunku Alizakri Alias mengenai pengeluaran akaun 1 menerusi program i-Sinar.
Katanya, beliau meminta Alizakri untuk memansuhkan semua syarat yang ditetapkan untuk pengeluaran i-Sinar.
“insyaAllah, beliau respons dan jawab dengan baik dan positif untuk bawa isu ini dan akan berbincang lanjut dengan Menteri Kewangan mengenainya.
“Doakan agar ada natijah yang positif untuk rakyat,” katanya dalam satu komen di hantaran laman Facebook beliau hari ini.
Terdahulu, rata-rata rakyat menzahirkan rasa tidak berpuas hati dengan syarat yang ditetapkan KWSP berhubung pengeluaran wang daripada akaun 1.
Kosmo! sebelum ini melaporkan, KWSP mengumumkan dua kategori ahli KWSP yang layak mengeluarkan wang simpanan Akaun 1 menerusi skim i-Sinar.

Kategori pertama itu melibatkan ahli KWSP yang sudah lama tidak mencarum, yang hilang pekerjaan, suri rumah atau yang diberi notis cuti tanpa gaji.
Kategori kedua adalah untuk ahli KWSP yang masih bekerja, tetapi mengalami pengurangan pendapatan keseluruhan sebanyak 30 peratus dan ke atas. -K! ONLINE


Portal MalaysiaBiz mudahkan pendaftaran perniagaan – PM
Oleh NOR IDAYU BOSRO

7 Disember 2020, 3:03 pm
PUTRAJAYA – Perdana Menteri Tan Sri Muhyiddin Yassin hari ini melancarkan portal MalaysiaBiz yang berfungsi sebagai pusat setempat bagi memudahkan pendaftaran perniagaan dan permohonan lesen dalam talian secara efisien.
Beliau berkata, portal yang dibangunkan Unit Pemodenan Tadbiran dan Perancangan Pengurusan Malaysia (MAMPU) itu bertujuan mewujudkan persekitaran yang mesra peniaga bagi meningkatkan daya saing negara serta memacu pertumbuhan ekonomi setempat.
“Kepada para usahawan kecil dan sederhana sekalian, manfaatkanlah peluang ini untuk mendaftar dan memohon lesen perniagaan masing-masing melalui portal MalaysiaBiz.
“Marilah kita sama-sama menjayakan inisiatif ini dan semoga segala urusan saudara dan saudari dapat dipermudahkan,” katanya ketika menyampaikan ucapan sempena pelancaran portal MalaysiaBiz secara virtual di laman Faceboo MAMPU hari ini.
Portal MalaysiaBiz juga dibangunkan dengan kerjasama Kementerian Pembangunan Usahawan dan Koperasi (MEDAC) dan SME Corp. Malaysia. – K! ONLINE


Jururawat maut kenderaan PKD terlibat kemalangan
Oleh KOSMO!

7 Disember 2020, 4:08 pm
Oleh MOHD. SHAHRULANOOR ISHAK
PEKAN – Seorang pemandu dan seorang jururawat meninggal dunia dalam nahas tiga kenderaan di Kilometer 32 Jalan Pekan-Nenasi-Rompin dekat Kampung Tanjung Batu di sini pagi tadi.
Pemandu, Mohd. Zuhairi Abdullah, 35, yang memandu kenderaan milik Pejabat Kesihatan Daerah Pekan serta jururawat, Julayha Kudus, 39, disahkan maut di tempat kejadian pada pukul 10.20 pagi itu.
Sementara itu, rakan sekerja mereka yang merupakan Pegawai Perubatan Daerah, Dr. Muhd. Ikhwan Ramlee, 29, mengalami kecederaan di kepala dan dikejarkan ke Hospital Tengku Ampuan Afzan (HTAA), Kuantan untuk rawatan kecemasan.
Ketua Polis Daerah Pekan, Superintenden Mohd. Razli Mohd. Yusof berkata, pacuan empat roda jenis Toyota Hilux berkenaan dirempuh sebuah lori tangki yang terbabas memasuki laluan bertentangan.
“Kemalangan berlaku apabila lori tangki dalam perjalanan dari arah Rompin ke Kuantan dipercayai terbabas dan memasuki laluan bertentangan.

“Lori berkenaan merempuh kenderaan dinaiki mangsa yang maut serta sebuah lagi kereta jenis Perodua Myvi,” ujar beliau melalui kenyataan kepada pemberita di sini hari ini.
Ujar beliau lagi, pemandu Perodua Myvi yang merupakan seorang suri rumah, Azlida Mohamad Ramli, 41, serta anaknya, Nur Mawaddah Mazuha, 5, mengalami cedera kepala, tangan dan muka.
Kedua-dua ibu dan anak tersebut dirawat di Klinik Kesihatan Nenasi dekat sini, manakala seorang lagi anaknya, Ahmad Qardhawi Najmi, 12, yang bersekolah di Sekolah Kebangsaan Pontian, Kuala Rompin tidak mengalami kecederaan.
Tambah beliau, pemandu lori tangki berkenaan yang berusia 34 tahun dan berasal dari Mersing, Johor turut tidak mengalami kecederaan.
“Pos mortem punca kematian masih dijalankan dan kes disiasat mengikut Seksyen 41 (1) Akta Pengangkutan Jalan 1987,” katanya. – K! ONLINE


[VIDEO] Campak dadah sebelum terjun ke laut elak diberkas
Oleh NOOR HASLIZA NUSI

7 Disember 2020, 3:37 pm
GEORGE TOWN – Maritim Malaysia (APMM) berjaya menumpaskan satu aktiviti penyeludupan dadah bernilai RM10.53 juta yang dibawa masuk dari Indonesia menggunakan laluan laut di Pulau Betong, Balik Pulau dekat sini 3 Disember lalu.
Operasi tersebut dijalankan sepasukan enam anggota bot pemintas Maritim Negeri menerusi Op Pertiwi yang dijalankan di perairan Teluk Kumbar hingga ke Gertak Sanggul kira-kira pukul 8.20 malam.
Pengarah Maritim Negeri, Kepten Maritim Abd. Razak Mohamed berkata, bot pemintas dengan kekuatan 1,050 kuasa kuda telah terserempak dengan sebuah bot rekreasi yang berada dalam keadaan mencurigakan di sekitar 3.0 batu nautika Barat Daya Pulau Betong.
Menurutnya, suspek terdiri dua lelaki gagal memberi kerjasama dan cuba meloloskan diri dengan memandu bot secara merbahaya.
“Berlaku aksi mengejar dalam tempoh 30 minit dan suspek dilihat telah mencampakkan beberapa objek ke dalam laut selain bertindak terjun bagi cubaan meloloskan diri. Bot yang dinaiki dibiarkan memecut laju sebagai helah untuk tidak ditangkap.
“Anggota bertindak pantas mengambil objek tersebut sebelum tenggelam. Hasil pemeriksaan di dalam lapan buah beg pakaian warna hitam menemui 240 peket dadah jenis Methamphetamine manakala satu beg lagi berisi tujuh bungkus pil ekstasi,” katanya pada sidang akhbar di Ibu Pejabat APMM negeri di sini hari ini.

Anggaran berat dadah jenis Methamphetamine adalah 240 kilogram (kg) manakala ekstasi dengan anggaran 9.3kg.
Beliau memberitahu, tangkapan ke atas dua suspek lelaki warga Indonesia berusia dalam lingkungan 30 hingga 30-an dilakukan selepas 16 jam operasi dijalankan kira-kira pukul 12 tengah hari keesokannya.
“Masing-masing suspek telah diselamatkan nelayan bot pukat tunda dan nelayan pantai selepas terapung di lokasi berasingan di perairan berhampiran sebelum diserahkan kepada pihak berkuasa,” ujarnya siasatan akan dijalankan mengikut Seksyen 39(b) Akta Dadah Berbahaya 1952. – K! ONLINE


[VIDEO] Terima kasih datang, doakan saya
Oleh NUZULSHAM SHAMSUDDIN

7 Disember 2020, 2:50 pm
PETALING JAYA – Seorang pendakwah selebriti yang sebelum ini direman di Mahkamah Shah Alam berhubung kes merogol kenalan Instagram  direman lagi selama lima hari di Mahkamah Majistret di sini hari ini bagi kesalahan sama.
Perintah reman lima hari bermula hari ini terhadap suspek berusia 25 tahun itu dikeluarkan Penolong Pendaftar Mahkamah Siti Mazrah Mohamad.
Terdahulu suspek yang merupakan bekas peserta program realiti agama sebuah saluran televisyen swasta hadir ke kompleks Mahkamah pukul 10.30 pagi dengan memakai baju lokap berwarna ungu.
Sejurus turun dari kereta suspek kemudian menyapa kepada wartawan yang hadir membuat liputan dengan berkata, ‘Assalamuailaikum , terima kasih datang,  makan ok semua, doakan saya, Insyallah ya’ katanya.
Sementara itu, peguam selebriti tersebut, Syed Amirul Syed Edros yang ditemui selepas prosiding reman itu memaklumkan anak guamnya direman sehingga 11 Disember depan.
Syed Amirul turut menegaskan anak guamnya belum disabitkan bersalah dan dia direman untuk membantu siasatan pihak polis.

“Hari ini permohonan reman bagi anak guam saya adalah mengikut seksyen 376 (rogol),” katanya.
Semalam dalam satu kenyataan, polis daerah ini akan memulakan siasatan terhadap suspek atas dakwaan merogol susulan laporan kes rogol, cabul dan seks luar tabii yang dibuat terhadapnya, di daerah ini.
Ketua Polis Daerah Petaling Jaya, Asisten Komisioner Nik Ezanee Mohd Faisal, berkata suspek yang sebelum ini disiasat oleh polis Shah Alam akan diserahkan kepada pihaknya pula bagi siasatan kes di daerah ini.
Terdahulu Polis Petaling Jaya menerima dua laporan polis terhadap suspek dengan salah satu laporan atas dakwaan merogol dan satu lagi atas dakwaan cabul dan seks luar tabii.
Kes rogol dilaporkan oleh seorang wanita berusia 22 tahun yang juga seorang guru sebuah sekolah di Lembah Klang.
Dalam kejadian 22 Oktober lalu itu, mangsa diajak keluar makan malam oleh suspek untuk menyambut hari lahirnya di sebuah restoran di Petaling Jaya, kira-kira jam 9 malam sebelum diajak ke sebuah rumah di Damansara Perdana dan dirogol.
Kes kedua berkaitan cabul dan seks luar tabii (seks oral) pula dilaporkan seorang penuntut kolej swasta berusia 22 tahun.
Dalam kejadian kira-kira pukul 1 pagi pada 17 Oktober lalu, wanita itu dipelawa suspek ke rumahnya di Damansara Perdana, untuk mengajar mengenai pemasaran perniagaan.
Semasa di rumah suspek, mangsa dicabul selain turut dipaksa melakukan seks oral.
Sebelum ini pada 27 November lalu, suspek telah direman selama 10 hari berhubung kes merogol kenalan Instagram di Seksyen 7  Shah Alam September tahun lalu. – K!ONLINE


Keith Foo sebak tengok mangsa banjir
7 Disember 2020, 4:54 pm
PETALING JAYA – Pelakon Keith Foo berasa sebak sepanjang terbabit dalam sebuah misi kemanusiaan di sekitar Negeri Sembilan.
Berpeluang menyertai sebuah misi bersama St. John Ambulans Malaysia cawangan Negeri Sembilan (SJAMNS), pelakon drama Ariana Rose itu berkesempatan menghulurkan bantuan kecemasan dan kebajikan kepada sebahagian mangsa banjir di negeri berkenaan.
Kata pelakon yang berasal dari Gemas itu, ini bukan misi pertama yang pernah disertainya.
“Sudah banyak kali saya turut serta dalam misi seumpama ini. Cuma sejak menyertai SJAMNS awal tahun lalu, pembabitan saya lebih kerap tertumpu di Negeri Sembilan.
“Antaranya untuk program derma darah, kesedaran Bantuan Pernafasan Kecemasan (CPR), perkhidmatan ambulans sempena hari perayaan serta pengedaran peralatan perlindungan diri (PPE) ke hospital dan klinik.
“Terbaharu, saya menghulurkan bantuan makanan kepada 55 keluarga yang terjejas teruk akibat banjir melanda di Seremban. Hati saya tersentuh. Ada golongan tua yang terlantar dan uzur terkesan dengan situasi itu,” katanya.

Menurut bapa tunggal kepada si comel Skylar Raymond Foo itu, ada ramai keluarga dan individu yang terjejas teruk ketika ini.
“Bayangkan saat berdepan dengan pandemik, kemudian tanpa diduga air bah yang datang menguji lagi keteguhan hati mereka.
“Harta benda, kereta dan pelbagai lagi rosak teruk dek banjir hingga sukar untuk dibaiki. Saya dimaklumkan banjir yang berlaku baru-baru ini pada waktu malam mencecah ketinggian dua meter.
“Ada antara mangsa yang tidak sedar air naik sampai ke paras katil. Ada juga yang terperangkap hingga perlu diselamatkan pihak penguasa,” katanya lagi.
Bagaimanapun kata Keith, dia bersyukur kerana jenama produk iaitu Crystal C White yang melantiknya sebagai duta telah banyak menyumbangkan derma sekali gus menyokong kerja amal berkenaan.
“Saya bersyukur orang kuat produk ini, Leinaa dan Reena tidak pernah berkira dalam soal menderma. Sumbangan ikhlas mereka amat saya hargai.
“Tidak dilupakan juga buat SJAMNS yang membuka ruang saya berkhidmat kepada masyarakat,” katanya.
Dalam pada itu, Keith atau nama sebenarnya, Foo Chuan Chin turut memaklumkan yang dia juga berpeluang memandu ambulans ketika menjayakan misi berkenaan.
“Sudah beberapa kali juga saya memandu ambulans. Malah saya juga pernah menghadiri kursus untuk membawa kenderaan tersebut.
“Cuma entahlah, baru-baru ini saya rasa agak stres kerana memikirkan tanggungjawab yang perlu digalas untuk membantu masyarakat cukup besar,” katanya.
Keith dalam perkembangan lain baru saja selesai menjalani penggambaran beberapa buah telefilem dan drama. Antaranya Dia Bukan Bidadari dan WiFi Sebelah Rumah.
Keith juga turut membintangi drama KL Gangster Underworld musim kedua yang akan bersiaran di platform WeTV bermula 10 Disember ini.
K!ONLINE


Penagih terjun parit elak dicekup AADK
Oleh TOREK SULONG

7 Disember 2020, 3:46 pm
PASIR PUTEH – Seorang penagih sanggup terjun ke dalam parit ketika cuba melarikan diri apabila terserempak dengan anggota Agensi Anti Dadah Kebangsaan (AADK) yang sedang menjalankan operasi Ops Cegah di Kampung Lembah, Semerak di sini semalam.
Bagaimanapun, tindakan untuk meloloskan diri itu gagal apabila lelaki berusia 48 tahun itu akhirnya berjaya dicekup dalam keadaan penuh berlumuran lumpur.
Ketua Pegawai AADK Pasir Puteh, Azlina Mohd. Zain berkata, hasil pemeriksaan badan lelaki tersebut membawa kepada penemuan sebanyak tujuh biji pil berwarna merah jambu disyaki pil kuda.
Menurutnya, operasi yang bermula pada pukul 7.30 pagi hingga 3 petang itu disertai oleh 10 orang anggota AADK dan berjaya menahan seramai tujuh penagih dadah di sekitar kampung berkenaan.
“Selain menyerbu tempat penagihan, kita turut menjalankan pemantauan di rumah penagih yang telah dikenal pasti.
“Dalam operasi itu, seramai tujuh suspek lelaki yang ditangkap berusia dalam lingkungan 22 hingga 57 tahun. Kesemua suspek positif dadah jenis methamphetamine dipercayai kesan pengambilan pil kuda,” katanya ketika dihubungi Kosmo! hari ini.

Menurut Azlina, suspek dibawa ke pajabat AADK Pasir Puteh untuk siasatan lanjut dan proses dokumentasi tangkapan.
Azlina berkata, tangkapan itu melibatkan enam kes di bawah kesalahan Seksyen 3(1) Akta Penagihan Dadah (APD) (Rawatan dan Pemulihan )1983.
Katanya, daripada enam suspek, satu kes telah dijamin manakala lima lagi direman mengikut Seksyen berkenaan di Pusat Tahanan Reman Pasir Mas mulai hari ini.
“Seorang lagi suspek ditahan mengikut Seksyen 12(2) Akta Dadah Berbahaya 1952 dan telah diserahkan kepada pihak polis kerana memiliki sebanyak tujuh biji pil dipercayai pil kuda.
“Pematuhan prosedur operasi standard (SOP) tidak menghalang tugasan AADK dalam usaha membanteras kegiatan penagihan dadah di daerah ini,” katanya.
Tambahn Azlina, maklumat orang ramai berhubung kegiatan penyalahgunaan dadah kepada AADK amat dialu-alukan untuk tindakan lanjut. – K! ONLINE.


[VIDEO] Mayat tanpa kepala ditemui dalam banglo
7 Disember 2020, 2:43 pm
GOMBAK – Mayat seorang lelaki ditemui dalam keadaan tanpa kepala di atas bukit berhampiran hutan tanah rizab Universiti Islam Antarabangsa Malaysia hari ini.
Difahamkan, pihak polis menerima panggilan berhubung penemuan mayat itu kira-kira pukul 11.45 pagi.
Kosmo! difahamkan mayat lelaki yang dipercayai sudah meninggal dunia lebih tiga hari itu ditemui dalam sebuah banglo lama kira-kira lima meter dari kaki bukit.
Operasi membawa turun mayat agak sukar susulan pihak berkuasa perlu mengambil masa 30 minit untuk mendaki ke lokasi penemuan mayat.
Operasi membawa turun mayat itu sedang dilakukan dengan bantuan anggota bomba dari Balai Bomba dan Penyelamat Selayang. – K! ONLINE


Pembeli tunggu jawapan 16 Disember ini
Oleh ABD. RAZAK OSMAN

7 Disember 2020, 12:42 pm
SHAH ALAM – Seramai 355 pembeli perumahan Pangsapuri Rimau Indah Fasa 4 di sini yang terbengkalai sejak 19 tahun lalu mendapat sinar baharu apabila status berhubung projek itu akan diketahui pada 16 Disember ini.
Projek perumahan yang mempunyai empat blok dan 350 unit itu dimulakan pada tahun 2001 dan dijadualkan siap 2005 sebelum terbengkalai.
Pengerusi Badan Bertindak Projek Terbengkalai Pangsapuri Rimau Indah Fasa 4, Zairi Moh berkata, pihaknya mengharapkan satu jawapan yang konkrit daripada kerajaan negeri bagi menyelesaikan kemelut tersebut.
Katanya, pihaknya telah menghantar surat rasmi pada 9 November lalu kepada Menteri Besar Selangor, Datuk Seri Amirudin Shari bagi mengetahui status projek perumahan itu.
“Kita telah mendapat maklum balas apabila kerajaan negeri meminta Pengerusi Jawatankuasa Tetap Perumahan dan Kesejahteraan Bandar, Pembangunan Usahawan, Rodziah Ismail mengambil tindakan selanjutnya
“Berdasarkan surat bertarikh 16 November lalu dikeluarkan kerajaan negeri itu termasuk salinan diterima saya memaklumkan pihak Menteri Besar Selangor menerusi Rodziah akan memberikan maklum balas dalam tempoh sebulan iaitu 16 Disember ini,”katanya ketika ditemui pemberita di sini hari ini.

Kosmo! pada 8 November lalu melaporkan penantian para pembeli Pangsapuri Rimau Indah Fasa 4 di Bukit Rimau di sini untuk menduduki rumah idaman tersebut terus berlanjutan apabila projek perumahan itu masih terbengkalai sejak 19 tahun lalu.
Lebih menghairankan apabila tiada sebarang perkembangan projek walaupun dikatakan mendapat peruntukan Tabung Pemulihan Projek Terbengkalai (TEPAT) bagi kerja-kerja pembinaan semula.
Mengulas lanjut, Zairi mendakwa terdapat sebahagian pembeli telah disenarai hitam dan diisytiharkan muflis susulan menanggung pembelian projek perumahan yang tidak ubah menjadi projek gajah putih.
“Sudah lama kami menderita dan berharap ada jawapan yang positif daripada pihak kerajaan negeri bagi membantu menyelesaikan masalah ini,” katanya. -K!ONLINE


Moyes kecewa keputusan pengadil
Oleh KOSMO!

7 Disember 2020, 12:01 pm
LONDON – Pengurus West Ham United, David Moyes menyelar tindakan pengadil yang mengesahkan jaringan pertama Manchester United yang dihasilkan oleh Paul Pogba pada aksi awal pagi semalam.
West Ham terlebih dahulu berada di depan hasil jaringan Tomas Soucek sebelum Pogba meledak gol menarik selepas menerima umpanan Bruno Fernandes sekali gus menjadi pemangkin kebangkitan United.
Bagaimanapun, gol tersebut mencetuskan kontroversi dan terpaksa dirujuk kepada Video Bantuan Pengadil (VAR) apabila bola hasil tendangan penjaga gol, Dean Henderson dikatakan terlebih dahulu keluar padang sebelum disambut oleh Fernandes.
Pengadil yang merujuk kepada VAR kemudian akhirnya membuat keputusan mengesahkan jaringan tersebut tetapi ia menimbulkan rasa tidak puas hati Moyes.
“Saya fikir kami bermain dengan baik. Apa yang membuatkan kami sedikit terkilan adalah mengenai keputusan yang dibuat pengadil (gol pertama).
“Bola itu melepasi kepala saya yang berada di luar garisan padang. Tidak ada orang yang berada pada kedudukan yang tepat berbanding saya untuk melihat situasi bola itu.

“Penjaga garisan mendakwa dia tidak melihatnya. Itu adalah keputusan yang teruk. Bola itu sudah keluar dan pemain kami juga tahu mengenainya.
“Cuma apa yang menggembirakan saya adalah perlawanan ini kembali disaksikan oleh peminat, kami memberikan mereka aksi terbaik sepanjang 60 minit cuma gagal menghasilkan keputusan yang diinginkan.
“Gol itu benar-benar menjejaskan kami, ia menyebabkan kami berasa sangat kecewa. Kami sangat terkejut dengan keputusan dibuat oleh penjaga garisan,” katanya. – AGENSI


Koeman sudah hampir putus asa
Oleh KOSMO!

7 Disember 2020, 1:07 pm
CADIZ, Sepanyol – Ketua jurulatih Barcelona, Ronald Koeman menganggap kekalahan 1-2 kepada Cadiz di Estadio Ramon de Carranza awal pagi semalam menyukarkan peluang mereka untuk menjuarai gelaran La Liga musim ini.
Kekalahan itu menyaksikan The Catalan kini menduduki tangga ketujuh La Liga dengan 14 mata dan ketinggalan 12 mata di belakang pendahulu liga, Atletico Madrid yang berjaya mencatat kemenangan 2-0 ke atas Real Valladolid awal pagi semalam.
Lebih malang, dua gol daripada Alvaro Gimenez dan Alvaro Negredo menyaksikan Barcelona sudah kalah empat perlawanan musim ini sekali gus merekodkan permulaan terburuk dalam sejarah La Liga sejak 1987/1988.
“Ia adalah satu langkah ke belakang untuk kami cuba memenangi kejuaraan La Liga musim ini. Saya perlu menerima hakikat ini, lebih-lebih lagi apabila kami kini ketinggalan jauh di belakang dengan 12 mata.
“Ini bukanlah persembahan yang saya mahu lihat daripada para pemain. Saya amat kecewa kerana kami sepatutnya menang berdasarkan penguasaan besar sepanjang perlawanan ini,” kata Koeman.
Barcelona harus menyalahkan diri sendiri kerana gagal membawa pulang tiga mata selepas menguasai 83 peratus penguasaan permainan selain melakukan 21 percubaan ke arah gawang gol Cadiz sepanjang aksi tersebut.

Malangnya, Barcelona sekadar berupaya meraih satu gol sahaja, itu pun menerusi jaringan sendiri pemain pertahanan Cadiz, Pedro Alcala pada minit ke-57. – AGENSI


546,755 unit rumah mampu milik siap dibina
Oleh ZULKIFLI MANZOR

7 Disember 2020, 12:46 pm
PETALING JAYA – Sebanyak 55,496 unit rumah mampu milik telah siap dibina di seluruh negara sehingga 30 Jun lalu.
Menteri Perumahan dan Kerajaan Tempatan (KPKT), Zuraida Kamaruddin berkata, secara keseluruhan 546,755 unit rumah mampu milik dirancang dibina bermula tahun 2018.
“Sebanyak 163,337 unit rumah mampu milik masih dalam pembinaan. Sebanyak 327,922 unit lagi dalam perancangan,” katanya pada sidang Dewan Rakyat hari ini.
Beliau menjawab soalan Chow Kon Yeow (DAP Tanjong) berhubung pembinaan rumah mampu milik.
Sementara itu, Zuraida berkata, sebanyak 32 daripada 94 projek perumahan dibawah Perbadanan PR1MA Malaysia (PR1MA) telah dihentikan.
Menurut beliau, peruntukan untuk projek itu telah dihentikan sejak tahun 2016 dan baki projek itu diteruskan secara berperingkat menerusi model berbeza. – K! ONLINE


GST bukan pilihan terkini kerajaan pulih ekonomi
Oleh ZULKIFLI MANZOR

7 Disember 2020, 12:26 pm
PETALING JAYA – Timbalan Menteri Kewangan II, Mohd. Shahar Abdullah menegaskan pelaksanaan semula Cukai Barang dan Perkhidmatan (GST) bukan pilihan terkini kerajaan bagi memulihkan ekonomi negara.
Menurut beliau, disebabkan itu Belanjawan 2021 yang dibentangkan kerajaan pada 6 November lalu memberi lebih tumpuan kepada langkah-langkah memperkuatkan penguatkuasaan bagi mengurangkan ketirisan hasil negara.
“Kementerian Kewangan mengkaji pelbagai elemen kerana di saat dan di kala ini kita memberi tumpuan kepada tiga perkara iaitu menjaga kesihatan rakyat, menjaga kelangsungan ekonomi dan memastikan ketahanan ekonomi.
“Bagaimanapun pelaksanaan semula GST bukan pilihan terkini,” katanya pada sidang Dewan Rakyat hari ini.
Beliau menjawab soalan Mohamad Sabu (PH-Kota Raja) sama ada kerajaan bercadang memperkenalkan semula GST selepas penurunan penarafan kredit Malaysia oleh Fitch Ratings kepada ‘BBB+’. – K! ONLINE.


Rodriguez jadi liabiliti Everton
Oleh KOSMO!

7 Disember 2020, 12:30 pm
BURNLEY – Pemain tengah Everton, James Rodriguez dituduh menjadi punca selepas pasukan itu hanya mencatat keputusan seri 1-1 menentang Burnley pada aksi Liga Perdana Inggeris (EPL) di Stadium Turf Moor malam kelmarin.
Meskipun memulakan saingan Liga Perdana musim ini dengan cemerlang, namun aura skuad kendalian Carlo Ancelotti itu mula hilang apabila sekadar mencatat satu kemenangan dalam lima perlawanan.
Justeru, bekas penyerang The Toffees, David Connelly menganggap Rodriguez sebagai beban apabila gagal membantu pasukan untuk bertahan ketika diasak pasukan lawan.
“Tidak dinafikan dia (Rodriguez) seorang pemain berkualiti, namun dia terus menjadi liabiliti kepada pasukan apabila berdepan serangan lawan.
“Adakah sumbangannya ketika melakukan serangan cukup untuk membiarkan pemain lain bertungkus-lumus ketika bertahan? Bagi saya, dia ibarat beban kepada pasukan apabila diserang,” luah Connelly.
Tambah beliau, pemain antarabangsa Colombia itu bukannya berada di Real Madrid lagi dan menegaskan, Rodriguez juga perlu memainkan peranan membantu pasukan ketika bertahan.

“Tanpa bola di kaki, dia tidak ada sebarang sumbangan untuk pasukan. Rodriguez perlu sedar ini bukan Real Madrid, pasukan yang banyak menguasai perlawanan, dia perlu bekerja lebih kuat untuk pasukan ini,” ujarnya lagi. – AGENSI


Warga Indonesia hilang, dua terselamat dalam tragedi sampan karam
Oleh ALICIA JOHNY KUEH

7 Disember 2020, 12:32 pm
SARIKEI – Seorang lelaki warga Indonesia hilang setelah sampan yang dinaiki bersama dua rakannya karam dipukul ombak semasa menyusuri sungai Batang Rajang semalam .
Mangsa yang dikenali sebagai Heriayansyah, 25, yang bekerja sebagai juruelektrik syarikat Hua Seng Elektrical Works di Sibu.
Menurut jurucakap Pusat Gerakan Operasi (PGO) Bomba Sarawak, kejadian terbabit berlaku sekitar pukul 5 petang, mangsa bersama dua lagi rakannya iaitu pemilik sampan Romilton Anthony, 27, dan Bahtiar Janggau, 25, telah menyusuri sungai Batang Rajang dari Pekan Sarikei ke Muara Payang.
“Setelah setengah jam perjalanan, sampan yang dinaiki telah dipukul ombak akibat kapal besar yang lalu. Ketika kejadian, Romilton dan Bahtiar sempat bertaut pada tangki minyak, manakala Heriyansyah telah hilang.
“Kedua-dua mangsa telah diselamatkan oleh nelayan yang kebetulan lalu di kawasan tersebut,” katanya dalam satu laporan pertengahan kes hari ini.
Sementara itu, bagi Komander Operasi Pegawai Bomba Kanan Pertama (PBK I) Salim Hussain telah menetapkan operasi mencari dan menyelamat (SAR) dimulakan pada hari esok atas faktor keselamatan memandangkan cuaca gelap dan hari hujan.

Setakat pukul 9 pagi hari ini, operasi SAR yang bermula seawal pukul 7 pagi dilakukan secara permukaan air (surface searching) pada jarak satu kilometer radius dari lokasi mangsa karam dan menyusuri sungai sekitar. – K! ONLINE.


TLDM terima 11 bot tempur baru RM8.2 juta
Oleh SHAMSUL KAMAL AMARUDIN

7 Disember 2020, 12:36 pm
LUMUT – Tentera Laut Diraja Malaysia (TLDM) menerima 11 bot tempur baru bernilai RM8.2 juta untuk digunakan Pasukan Khas Laut (Paskal) dalam Operasi Benteng Laut (Op Benteng).
Bot jenis Rigid Hull Inflatable Boat (RHIB) yang memiliki kelajuan maksimum sehingga 45 knot itu akan digunakan untuk beroperasi di perairan sepanjang pantai barat Semenanjung Malaysia bermula minggu depan.
Panglima Paskal, Laksamana Pertama Mohd Redzuan Talib, berkata dua bot tersebut akan ditempatkan di Pangkalan TLDM Lumut di sini manakala selebihnya ditempatkan di beberapa lokasi tertentu dan strategik di perairan Selat Melaka dan Laut China Selatan.
“Bot RHIB ini telah digunakan oleh PASKAL sejak lebih 20 tahun lalu dan terbukti memang lasak terutama dalam keadaan laut bergelora ketika masuk musim tengkujuh ini,” katanya.
Beliau bercakap kepada pemberita selepas majlis penyerahan bot berkenaan oleh syarikat Kumpulan MSET Holdings Sdn Bhd di Jeti Air Cetek, Markas Pemerintahan Armada Barat, Pangkalan TLDM Lumut di sini hari ini.
Turut hadir, Panglima TLDM,  Laksamana Tan Sri Mohd. Reza Mohd Sany; Timbalan Ketua Setiausaha (Pembangunan) Kementerian Pertahanan, Datuk Ruji Ubi serta Pengarah Urusan Kumpulan MSET Holdings Sdn Bhd, Aminudin Mat Yusof.

Mohd Redzuan berkata, bot yang mempunyai panjang 7.62 meter, berat tiga metrik tan, dua enjin yang mana setiap satu memiliki kelajuan 400 kuasa kuda itu boleh memuatkan 12 orang.
Menurut beliau, bot berkenaan yang mudah dibawa sama ada melalui kapal TLDM sedia ada atau diangkat menggunakan pesawat, akan dikendalikan juragan terlatih dalam Paskal.
Beliau berkata, lebih membanggakan apabila bot tersebut dibina oleh syarikat anak tempatan berpangkalan di Kuala Terengganu, Terengganu dan berjaya disiapkan dalam tempoh ditetapkan iaitu lapan minggu.
Tegasnya, perolehan aset terbaru Paskal itu sedikit sebanyak akan meningkatkan lagi keupayaan pelaksanaan Op Benteng yang turut digembleng bersama Tentera Darat Malaysia (TDM), Tentera Udara Diraja Malaysia (TUDM), Agensi Penguatkuasaan Maritim Malaysia (APMM) dan Polis Diraja Malaysia (PDRM).
Pelaksanaan Op Benteng di bawah National Task Force (NTF) yang diterajui Angkatan Tentera Malaysia (ATM) sejak 12 Mei lalu bertujuan mengekang kegiatan jenayah rentas sempadan.
Op tersebut merangkumi kemasukan pendatang tanpa izin (PATI), rompakan laut atau lanun, pemerdagangan manusia, penyeludupan dan pencerobohan nelayan asing yang dikhuatiri akan meningkatkan pandemik virus Covid-19. – K! ONLINE.


Ku Nan lepas tanpa bebas pertuduhan terima rasuah RM1 juta
Oleh NUZULSHAM SHAMSUDDIN

7 Disember 2020, 12:04 pm
KUALA LUMPUR – Bekas Menteri Wilayah Persekutuan Datuk Seri Tengku Adnan Tengku Mansor atau Ku Nan dilepas tanpa dibebaskan oleh Mahkamah Tinggi di sini hari ini atas pertuduhan menerima rasuah RM1 juta daripada seorang ahli perniagaan pada 2013.
Hakim Mohd. Nazlan Mohd. Ghazali membuat keputusan itu selepas pihak pendakwaan yang diwakili Timbalan Pendakwa Raya, Julia Ibrahim memaklumkan untuk tidak meneruskan kes terhadap Tengku Adnan, 70,
“Terdapat perkembangan baharu dalam kes ini yang perlu disiasat dengan lebih lanjut. Pihak pendakwaan juga tidak mahu membazirkan masa mahkamah kerana tidak tahu tempoh masa yang perlu diambil untuk menyiasat perkembangan terbaharu itu.
“Pihak kami tidak boleh maklumkan secara terperinci. Apa yang boleh diberitahu ialah terdapat aduan kepada pihak Suruhanjaya Pencegahan Rasuah Malaysia (SPRM) berkaitan seorang saksi dalam kes ini, ” katanya.
Sementara itu, peguam Datuk Tan Hock Chuan yang mewakili Tengku Adnan, memberitahu bahawa adalah tidak adil untuk pertuduhan terus tergantung bagi satu tempoh yang tidak dapat ditentukan.
Pada 15 November 2018, Tengku Adnan yang lebih dikenali sebagai ‘Ku Nan’ mengaku tidak bersalah terhadap pertuduhan menerima suapan RM1 juta daripada Datuk Tan Eng Boon melalui cek Public Bank milik syarikat Pekan Nenas Industries Sdn Bhd yang didepositkan ke dalam akauan CIMB Bank kepunyaan Tengku Adnan.

Perbuatan itu didakwa dilakukan sebagai upah untuk membantu permohonan Nucleus Properties Sdn Bhd (sekarang dikenali sebagai Paragon City Development Sdn Bhd) menambah nisbah plot sebidang tanah berkaitan dengan pembangunan Lot 228, Jalan Semarak di sini diluluskan oleh Dewan Bandaraya Kuala Lumpur (DBKL).
Kesalahan itu didakwa dilakukan di CIMB Bank Berhad, cawangan Pusat Dagangan Dunia Putra, Tingkat 2, Blok Podium, Pusat Dagangan Dunia Putra, Jalan Tun Ismail, di sini pada 27 Disember 2013.
Tengku Adnan juga menghadapi pertuduhan pilihan iaitu menerima RM1 juta daripada Eng Boon tanpa sebarang balasan melalui cek Public Bank ke dalam akaun tertuduh.
Pendakwaan dikemukakan mengikut Seksyen 165 Kanun Keseksaan yang membawa hukuman penjara maksimum dua tahun atau dengan denda atau kedua-duanya, jika sabit kesalahan. – K!ONLINE


PBB ramal 2021 tahun malapetaka
Oleh KOSMO!

7 Disember 2020, 12:10 pm
PERTUBUHAN BANGSA-BANGSA BERSATU (PBB), New York – Tahun 2021 akan menjadi ‘tahun krisis kemanusiaan paling buruk’ sejak PBB ditubuhkan, kata beberapa pegawai kanan badan dunia itu, lapor portal berita Metro.co.
Ketua Program Makanan Sedunia, David Beasley berkata, kebuluran sedang menanti 12 buah negara di dunia. Katanya, tahun 2021 adalah ‘bencana’ kerana kesan pandemik terhadap negara-negara membangun.
“Kita tidak mungkin dapat membiayai semuanya. Justeru, kita perlu memberi keutamaan dan seperti yang saya kata, malapetaka menunggu di muka pintu,” katanya kepada 193 anggota Perhimpunan Agung PBB Jumaat lalu.
Langkah dan sekatan koronavirus di seluruh dunia membawa kepada peningkatan 40 peratus bilangan penduduk yang memerlukan bantuan kemanusiaan, kata PBB minggu lalu.
Badan dunia itu meminta dana berjumlah AS$35 bilion (RM142.3 bilion).
Perkembangan itu berlaku selepas ketua Pertubuhan Kesihatan Sedunia, Tedros Adhanom Ghebreyesus merayu peruntukan AS$4.3 bilion (RM17.4) disuntik ke dalam program perkongsian vaksin dunia.

“Kita tidak boleh menerima sebuah dunia di mana negara miskin dipijak oleh negara kaya dan berkuasa untuk mendapatkan vaksin. Ini (Covid-19) adalah krisis global dan jalan penyelesaian (vaksin) perlu dikongsi secara adil,”katanya. – Agensi


Pegawai Imigresen makan rasuah didakwa esok
Oleh MOHD YUNUS YAKKUB

8 Disember 2020, 10:31 pm
SHAH ALAM – Seorang pegawai Imigresen yang terlibat dalam rasuah bernilai RM22,000 bagi melepaskan dua warga China di Lapangan Terbang Antarabangsa Kuala Lumpur (KLIA) yang menggunakan cop palsu bakal didakwa di Mahkamah Sesyen di sini esok.
Suspek berusia 26 tahun dan merupakan pegawai Imigresen Gred 19 sebelum ini direman tujuh hari bermula Khamis lalu.
Menurut sumber, perbuatan pegawai imigresen itu bermula sejak Perintah Kawalan Pergerakan (PKP) dilaksanakan di negara ini akibat pandemik Covid-19.
Katanya, suspek yang bergerak secara sendirian itu didapati cuba meraih untung secara sendirian tanpa bergerak bersama 39 individu yang ditangkap dalam Ops Selat sebelum ini.
“Suspek dikatakan mampu meraih untung sebanyak RM6,000 bagi satu individu yang dilepaskan selepas ditahan oleh Jabatan Imigresen di KLIA khususnya dalam pemalsuan cop Imigresen bagi proses masuk dan keluar negara,” katanya kepada Kosmo! di sini hari ini.
Sementara itu, Pengarah Suruhanjaya Pencegahan Rasuah Malaysia (SPRM) Selangor, Datuk Alias Salim ketika dihubungi menegaskan pihaknya telah mendapat kebenaran bagi proses pendakwaan berkenaan yang akan dilaksanakan esok.

“Suspek akan didakwa pukul 9 pagi esok mengikut Seksyen 16 Akta SPRM 2009,” jelasnya.
Kosmo! sebelum ini melaporkan seorang pegawai Imigresen yang bertugas di bahagian operasi KLIA ditahan pukul 7.45 malam pada Rabu lalu di Petronas KLIA.
Penahanannya berikutan disyaki meminta rasuah sebanyak RM22,000 bagi melepaskan dua warga China yang ditahan atas kesalahan menggunakan cop palsu. -K!ONLINE


Kerajaan tekad majukan THP
Oleh MOHD. HUSNI MOHD. NOOR

8 Disember 2020, 8:47 pm
PUTRAJAYA – Kerajaan memutuskan untuk terus memajukan TH Plantations Berhad (THP) sekali gus menarik balik kelulusan perolehan hartanah secara tidak langsung oleh Tamaco Plantations Sdn. Bhd. (Tamaco) yang dibuat sebelum ini.
Keputusan itu dibuat menerusi kenyataan akhbar bersama Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al-Bakri dan Menteri di Jabatan Perdana Menteri, (Ekonomi) Datuk Seri Mustapa Mohamed, hari ini.
Menurutnya, berdasarkan situasi semasa dengan mengambil kira pelbagai faktor, maka pada 4 Disember lalu, kerajaan memutuskan bahawa keputusan itu (perolehan kepada Tamaco) ditarik balik untuk diteliti dengan lebih lanjut.
“Kami (kerajaan) bertekad untuk terus memajukan THP dan Lembaga Tabung Haji (TH) dengan lebih berjaya dan gah di dalam negara serta di persada antarabangsa.
“Kami berdoa dan bermunajat kepada-Nya semoga Allah S.W.T memberkati usaha kami dalam memartabatkan institusi TH,” katanya.
Sebelum ini, permohonan perolehan hartanah secara tidak langsung oleh Tamaco melalui langganan 100 peratus saham dalam Bumi Suria Ventures Sdn. Bhd dan Maju Warisanmas Sdn. Bhd daripada THP adalah tertakluk kepada Garis Panduan Perolehan Hartanah yang berkuatkuasa sejak 1 Mac 2014.

Malah, katanya lagi, garis panduan ini telah menetapkan bahawa sebarang permohonan perolehan tanah secara langsung atau tidak langsung yang mengakibatkan pengurangan pemilikan hartanah kepentingan Bumiputera oleh bukan Bumiputera adalah tertakluk kepada
pemilikan sekurang-kurangnya 30 peratus kepentingan Bumiputera.
“Berdasarkan ketetapan ini, surat kelulusan bertarikh 24 November lalu telah dikeluarkan ke atas permohonan ini dengan pihak Tamaco hendaklah mewujudkan pemilikan ekuiti sekurang-kurangnya 30 peratus kepentingan bumiputera dalam tempoh satu tahun daripada tarikh surat kelulusan dikeluarkan.
“Kelulusan secara bersyarat ini diberi atas justifikasi yang telah diberikan oleh pihak THP demi kelangsungan operasi dan kestabilan kewangan syarikat,” katanya.
Baru-baru ini, Pemuda UMNO menerusi ketua pemudanya, Datuk Dr Asyraf Sajdi Dusuki memohon kerajaan supaya campur tangan untuk segera menghentikan penjualan lambak aset ladang THP.
Gesaan oleh Pemuda UMNO itu selepas THP dilihat masih berkeras meneruskan agenda kerajaan Pakatan Harapan (PH) untuk menjual 76.2 peratus daripada aset ladang yang berkeluasan 101,019 hektar.
Pemuda UMNO menentang keputusan penjualan itu memandangkan potensi yang dimiliki oleh aset-aset tanah ladang kelapa sawit THP yang didapati bernilai tinggi dan berpotensi untuk dimajukan.-K!ONLINE


Dua lagi mangsa tampil dakwa dicabul
Oleh MOHD AZLI ADLAN

8 Disember 2020, 7:05 pm
HULU TERENGGANU – Dua lagi wanita tampil membuat laporan kepada polis mendakwa mereka telah dicabul oleh seorang pengamal perubatan Islam yang sebelum ini telah ditahan atas dakwaan sama pada Sabtu lalu.
Ketua Polis Daerah Hulu Terengganu, Deputi Superintendan Mohd. Adli Mat Daud berkata, kedua-dua mangsa yang juga adik-beradik berusia 25 dan 22 tahun itu mendakwa dicabul suspek pada dua tahun lalu.
Beliau berkata, mangsa pertama berusia 25 tahun membuat laporan polis berhubung dakwaan tersebut setelah terbaca berita berhubung dakwaan mencabul seorang jurujual wanita pada semalam.
“Berdasarkan keterangan wanita itu yang juga merupakan jurujual, modus operandi suspek sama iaitu mendakwa mangsa terkena buatan orang sebelum melakukan cabul dengan menyentuh kedua-dua alat sulitnya dan adiknya semasa rawatan dilakukan.
“Kedua-dua perbuatan terhadap dua beradik tersebut didakwa dilakukan di sebuah premis di Kuala Berang di sini pada pukul 2 petang, 9 September 2018,” katanya di sini hari ini.
Mohd. Adli berkata, wanita berusia 25 tahun tersebut pernah bersama ibunya berjumpa dengan pengurusan pusat rawatan Islam tersebut yang terletak di Kuala Berang untuk memastikan suspek yang kini berusia 52 tahun benar-benar merupakan pengamal perubatan Islam.

Tambah beliau, kejadian cabul tersebut tidak diceritakan kepada sesiapa dan didiamkan sahaja sebaik suspek yang juga seorang peniaga disahkan sebagai salah seorang perawat di pusat perubatan terbabit.
“Mangsa hanya mempunyai kekuatan untuk membuat laporan kepada polis dan teringat peristiwa hitam itu selepas membaca berita penahanan suspek pada pukul 1 tengah hari, 7 Disember lalu,” katanya.
Kosmo! Online 6 Disember lalu melaporkan seorang pengamal perubatan Islam ditahan polis bagi membantu siasatan mencabul seorang jurujual wanita yang juga pesakitnya pukul 8.30 malam, 22 November lalu.
Dia disiasat mengikut Seksyen 354 Kanun Keseksaan kerana mencabul. – K! ONLINE


Meninggal dunia sejurus hakim putuskan hukuman
Oleh IVAN AMIRUL

8 Disember 2020, 8:20 pm
KOTA KINABALU – Seorang lelaki warga asing yang juga pesalah narkotik pengsan selepas hakim membacakan hukuman dijatuhkan ke atasnya sebelum disahkan meninggal dunia hari ini.
Dalam kejadian pukul 11 pagi itu, pesalah dikenali sebagai Hadirun, 42, sebelum ini ditahan Ibu Pejabat Polis Daerah (IPD) Penampang dibawa ke Kompleks Mahkamah Kota Kinabalu untuk penghakiman.
Pemangku Ketua Polis Daerah Kota Kinabalu, Superintendan George Abd. Rakman berkata, lelaki terbabit tiba-tiba pengsan sehingga mengejutkan petugas mahkamah sejurus hakim menjatuhkan hukuman terhadapnya.
“Orang Kena Tahan (OKT) terbabit kemudiannya dihantar ke Hospital Queen Elizabeth (HQE) untuk mendapatkan rawatan lanjut bagaimanapun disahkan meninggal dunia pada pukul 12.06 tengah hari dipercayai akibat serangan jantung.
“Kes diklasifikasikan sebagai kematian mengejut,” katanya ketika dihubungi hari ini.
Mengulas lanjut, George berkata, OKT berasal dari Buton, Indonesia dan dituduh mengikut Seksyen 15(1)(a) Akta Dadah Berbahaya 1952.

Menurutnya, mahkamah menjatuhkan hukuman penjara selama enam bulan dan diarahkan dirujuk kepada Jabatan Imigresen selepas hukuman selesai bagi tujuan pengusiran.-K!ONLINE


Dana RM10,000 bantu keluarga terjejas akibat PKPD
Oleh TOREK SULONG

8 Disember 2020, 6:50 pm
PASIR PUTEH – Kerajaan negeri memperuntukkan dana sebanyak RM10,000 untuk mengurus bekalan makanan dan keperluan penduduk yang tinggal berhampiran Madrasah Ad-Diniah al-Falhiah, Kampung Dalam Huma di sini.
Ia susulan kawasan tersebut telah disenaraikan sebagai Kluster Huma dan kini dikenakan Perintah Kawalan Pergerakan Diperketatkan (PKPD) bermula semalam.
Ahli Dewan Undangan Negeri Semerak, Wan Hassan Wan Ibrahim berkata, terdapat 120 keluarga di beberapa kampung berdekatan memerlukan bekalan makanan selepas PKPD dilaksanakan.
Menurutnya, selain pusat pengajian pondok itu, penduduk kampung di Kampung Tok Kundur, Kampung Gong Kala dan Kampung Gong Lapang turut terjejas.
“Seramai 108 orang termasuk pelajar, kakitangan madrasah dan anak-anak kecil yang berkampung dalam kawasan pondok juga dipastikan kebajikan mereka terbela.
“Pejabat Tanah dan Jajahan Pasir Puteh turut memberi sumbangan berupa ikan mentah sebanyak 140 kilogram hari ini,” katanya ketika ditemui pemberita di Pusat Khidmat Rakyat Dewan Undangan Negeri (DUN) Semerak di Cherang Ruku di sini hari ini.

Menurut Wan Hassan, pihaknya juga akan membantu menyalurkan bantuan lampin pakai buang kanak-kanak dan dewasa serta susu formula untuk bayi di kampung itu.
Katanya, agihan keperluan akan dilaksanakan sebanyak tiga kali sehingga tempoh PKPD pada ditamatkan pada 20 Disember ini dan ia akan dihantar dengan bantuan anggota Angkatan Pertahanan Awam (APM) yang bertugas.-K!ONLINE


Penceroboh hutan simpan didenda RM8,000
Oleh MOHD AZLI ADLAN

8 Disember 2020, 6:44 pm
BESUT – Gara-gara menceroboh hutan simpan kekal dan memiliki enam keping kayu Meranti Nemesu secara tidak tidak sah, seorang lelaki didenda RM8,000 oleh Mahkamah Sesyen di sini hari ini.
Hakim Wan Azimah Yaacob menjatuhkan hukuman demikian selepas tertuduh, Mohd. Amir Hussin, 39, yang bekerja kampung membuat pengakuan bersalah setelah pertuduhan dibacakan.
Beliau turut memerintahkan tertuduh dikenakan hukuman penjara selama dua bulan sekiranya gagal membayar denda.
Mohd. Amir yang tidak diwakili peguam membayar denda berkenaan.
Berdasarkan pertuduhan, tertuduh didakwa menceroboh Kompartmen 49, Hutan Simpan Gunung Tebu dekat sini.
Dia juga didakwa memiliki enam keping kayu sedia spesies Meranti Nemesu tidak dibayar cukai yang berada di dalam sebuah kereta Proton Saga.

Kedua-dua kesalahan itu didakwa dilakukan Mohd. Amir pada 11.45 pagi, 2 April lalu.
Mengikut fakta kes, pemeriksaan lanjut oleh pengawai Jabatan Perhutanan Terengganu kemudiannya telah menjumpai tunggul pokok spesies sama iaitu Meranti Nemesu yang mempuyai kesan baru ditebang tidak jauh dari lokasi tertuduh ditahan.
Mohd. Amir telah gagal mengemukakan sebarang kelulusan dan kebenaran untuk memasuki hutan simpan dan miliki hasil hutan.
Dia didakwa mengikut Seksyen 47(1) Akta Perhutanan Negara 1984 dan Seksyen 84(1) akta sama.
Pendakwaan dikendalikan Timbalan Pendakwa Raya, Afidatul Azwa Kamarulanuar. – K! ONLINE


UTeM sasar RM5 juta jual nombor plat kenderaan
Oleh DIYANATUL ATIQAH ZAKARYA

8 Disember 2020, 8:27 pm
ALOR GAJAH – Universiti Teknikal Malaysia Melaka (UTeM) membuka bidaan nombor plat kenderaan eksklusif serendah RM450 hingga RM30,000 secara atas talian bermula esok sehingga 14 Disember bagi fasa pertama.
Nombor pendaftaran UTEM1-UTEM9999 ditawarkan menerusi lima kategori iaitu platinum; diamond; gold; silver dan bronze melalui sistem ebida UTeM di laman khas iaitu ebida.utem.edu.my.
Naib Canselor UTeM, Prof. Datuk Dr. Raha Abdul Rahim berkata, penjualan nombor plat UTeM itu merupakan salah satu inisiatif menjana pendapatan dan menyasarkan pulangkan sebanyak RM5 juta bagi penjualan dalam tempoh tiga tahun.
“Inisiatif penjanaan ini juga amat bertepatan dengan keadaan semasa UTeM yang pada suku ketiga tahun ini telah berdepan pengurangan bajet mengurus semasa sebanyak 56 peratus dan bagi suku keempat pula menerima pengurangan sebanyak sembilan peratus.
“Lantaran itu, kita menyasarkan pulangan hasil sebanyak RM5 juta kepada universiti bagi penjualan nombor plat eksklusif ini dalam tempoh tiga tahun bagi membantu universiti menjalankan penyelidikan dan pembangunan sendiri,” katanya selepas melancarkan nombor pendaftaran tersebut di sini hari ini.
Turut hadir ialah Timbalan Naib Canselor Akademik dan Antarabangsa UTeM, Prof. Dr. Zulkifilie Ibrahim; Bendahari UTeM, Khairul Taib dan Ketua Bahagian Perlesenan Kenderaan Jabatan Pengangkutan Jalan negeri, Arshad Arbi.

Menurut Raha, penjualan nombor pendaftaran itu juga merupakan salah satu usaha universiti untuk mempromosi dan meningkatkan lagi visibiliti UTeM kepada masyarakat luar.
“Sesi bidaan bagi semua kategori nombor akan bermula pada 2 Januari sehingga 7 Januari tahun depan selepas dilancarkan Yang Di-Pertua Negeri Melaka, Tun Mohd. Ali Mohd. Rustam yang juga Canselor UTeM
“Rebat sebanyak RM100 juga disediakan kepada staf, pelajar, alumni dan pesara UTeM yang berjaya membida nombor plat dengan setiap seorang hanya layak bagi satu nombor sahaja,” katanya.
Tambahnya, nombor plat itu juga mempunyai nilai sentimental kepada warga UTeM sendiri terutamanya mereka yang telah bersama dengan pihak universiti dalam keadaan susah dan senang.-K!ONLINE


Tular lelaki warga asing berkelakuan tidak senonoh
Oleh MOHD YUNUS YAKKUB

8 Disember 2020, 8:15 pm
SHAH ALAM – Seorang lelaki dipercayai warga asing dikatakan bertindak tidak senonoh apabila melakukan gangguan seksual kepada seorang wanita di sebuah pusat mencuci kenderaan di sini baru-baru ini.
Perbuatan lelaki itu yang didakwa dilakukan di sebuah premis di Seksyen 32 tular menerusi video berdurasi 29 saat dipercayai hasil rakaman televisysen litar tertutup (CCTV) di laman sosial Facebook hari ini.
Berdasarkan video tersebut, lelaki berkenaan yang lengkap berpakaian bertindak ‘menghulur’ alat sulitnya terhadap seorang wanita yang sedang melakukan kerja-kerja menyedut hampagas sebuah kereta.
Menerusi video itu turut diperhatikan bahagian punggung wanita itu telah ‘melanggar’ alat sulit lelaki tersebut sebaik wanita berkenaan bergerak ke arah belakang bagi menyelesaikan kerja pembersihan kereta berkenaan.
Video tular itu yang telah ditonton oleh 999 pengunjung laman sosial mendapati rata-rata netizen mengecam perbuatan tidak bermoral lelaki tersebut.
Seorang pengguna laman sosial dengan nama Zuhaili Ya berharap pihak polis menangkap pelaku tersebut.

“Kalau betul warga asing,tangkap majikan sekali mengaji warga asing.
“Minta pihak polis tangkap,” katanya.
Sementara itu, seorang lagi pengguna Hafiz Ismail menegaskan kelakuan tersebut disifatkan amat keji. -K!ONLINE


Mahkamah Agung AS enggan campur tangan dalam ‘perang tandas’
Oleh KOSMO!

8 Disember 2020, 7:33 pm
WASHINGTON – Mahkamah Agung Amerika Syarikat (AS) kelmarin mengekalkan polisi membabitkan sekolah-sekolah awam di negeri Oregon yang membenarkan pelajar transgender menggunakan bilik air dan bilik persalinan yang bersesuaian dengan identiti jantina mereka.
Mahkamah tertinggi AS itu tidak menjelaskan mengapa ia menolak  untuk mendengar hujah ibu bapa yang menentang dasar tersebut atas hujah agama atau hak privasi.
Keputusan itu menandakan episod terbaru dalam saga “perang tandas” yang berlarutan selama beberapa tahun di AS.
Pentadbiran Presiden daripada Parti Demokrat, Barack Obama mengeluarkan garis panduan bersejarah pada 2016 yang mewajibkan sekolah-sekolah awam membiarkan pelajar menggunakan bilik mandi dan bilik persalinan bersesuaian dengan jantina yang mereka inginkan dan bukan gender yang tertera dalam surat beranak mereka.
Pentadbiran Presiden Donald Trump kemudian membatalkan peraturan tersebut pada Februari 2018. Beliau sebaliknya menyerahkan keputusan berhubung isu tersebut kepada bidang kuasa pentadbiran negeri.
Beberapa negeri konservatif di AS meluluskan rang undang-undang yang memaksa pelajar menggunakan bilik mandi menurut jantina kelahiran mereka. Namun, sebilangan negeri lain masih mengguna pakai polisi Obama.

Keputusan terbaharu oleh Mahkamah Agung AS untuk tidak campur tangan itu disambut baik oleh penyokong golongan minoriti seksual termasuk Kesatuan Kebebasan Sivil Amerika (ACLU) .
“Mahkamah Agung sekali lagi mengatakan bahawa remaja transgender bukanlah ancaman kepada pelajar lain,” kata timbalan pengarah ACLU, Chase Strangio.


United hilang dua penyerang
Oleh KOSMO!

8 Disember 2020, 9:12 pm
MANCHESTER – Manchester United terus dirundung malang apabila duo serangan, Anthony Martial dan Edinson Cavani tidak akan diturunkan pada aksi Liga Juara-Juara menentang RB Leipzig di Red Bull Arena awal pagi esok.
Ketiadaan dua penyerang berkenaan memberi tamparan hebat buat United yang berkemungkinan tersingkir daripada saingan sekiranya tewas pada aksi terakhir peringkat kumpulan itu.
Pengurus United, Ole Gunnar Solskjaer mengakui ketiadaan dua pemain itu bakal merencatkan perancangannya berdepan Leipzig, namun menegaskan pemain-pemain lain mampu mengisi posisi berkenaan.
“Kami hilang khidmat Anthony (Martial) dan Edinson (Cavani) pada perlawanan itu nanti. Saya harap kecederaan mereka tidak serius dan kembali cergas dengan segera.
“Walaupun mereka berdua tidak akan diturunkan ketika berdepan Leipzig tetapi saya yakin pemain-pemain lain mampu mengisi kekosongan yang ditinggalkan,” kata pengendali dari Norway itu.
Meskipun United dianggap sebagai pasukan pilihan pada perlawanan itu, namun Leipzig yang turun sebagai tuan rumah pastinya tidak akan memberi laluan mudah buat mereka.

Lebih menarik, Leipzig dijangka memberikan segala-galanya pada perlawanan itu bagi menebus kekalahan 0-5 sebelum ini selain mahu melayakkan diri ke pusingan kedua Liga Juara-Juara. – AGENSI


Orang awam diminta hati-hati dengan tawaran pakej umrah
Oleh MOHD. HUSNI MOHD. NOOR

8 Disember 2020, 5:41 pm
PUTRAJAYA – Kementerian Pelancongan, Seni dan Budaya (MOTAC) menasihatkan orang awam supaya berhati-hati dengan tawaran pakej umrah yang meragukan memandangkan buat masa ini kerajaan belum membenarkan rakyat Malaysia mengerjakan umrah.
Menerusi kenyataan dikeluarkan hari ini, MOTAC memaklumkan syarikat pengendali berlesen juga adalah dilarang mengambil bayaran bagi sebarang pakej umrah bagi tahun 1442 Hijrah.
“Kementerian mengikuti dan memantau perkembangan semasa berkenaan dengan kebenaran pelaksanaan aktiviti umrah oleh Kerajaan Arab Saudi.
“Ia susulan status semasa penularan wabak Covid-19 dan langkah-langkah yang telah diambil oleh kerajaan bagi mengawal penularannya,” katanya dalam kenyataan akhbar hari ini.
Katanya, buat masa ini, kementerian masih berpegang kepada dasar-dasar sedia ada ditetapkan dalam Perintah Kawalan Pergerakan Pemulihan (PKPP) yang turut tidak membenarkan perjalanan keluar negeri bagi tujuan tidak penting khususnya aktiviti pelancongan.
Menurutnya, dalam hal ini, aktiviti umrah yang di kawalselia di bawah Akta Industri Pelancongan 1992 [Akta 482] adalah turut tidak dibenarkan.

“Sehingga perubahan dasar kerajaan ini dibuat, sebarang aktiviti membabitkan umrah adalah masih dilarang sehingga diumumkan kelak oleh pihak kerajaan.
“Kerajaan menerusi Kementerian Luar Negeri sudah memulakan perbincangan awal dengan Kerajaan Arab Saudi berhubung usaha-usaha menggerakkan semula pemulihan ekonomi kedua-dua negara susulan wabak Covid-19.
“Perbincangan itu antara lain berhubung aktiviti umrah membabitkan rakyat Malaysia sekiranya dibenarkan sebelum vaksin Covid-19 ditemui,” katanya. – K! ONLINE


Dirogol bergilir-gilir kenalan WeChat
Oleh MOHAMAD FAIZAL HASHIM

8 Disember 2020, 5:45 pm
KULAI – Seorang wanita dirogol bergilir-gilir oleh seorang kenalan di WeChat bersama rakannya yang lain di sebuah rumah di Taman Muhibah Saleng, di sini pagi semalam.
Ketua Polis Daerah Kulai, Superintendan Tok Beng Yeow berkata, pada pukul 5.55 pagi, polis menerima panggilan kecemasan berkenaan insiden itu daripada mangsa yang berusia 29 itu sendiri.
Katanya, bertindak di atas maklumat, sepasukan polis daripada Bahagian Siasatan Jenayah telah membuat serbuan bermula pukul 8.50 pagi hingga 1.50 petang di rumah terbabit dan di pekarangan Terminal Bas Kulai.
“Hasil serbuan telah berjaya menangkap enam lelaki tempatan berusia antara 18 hingga 25 tahun dan kesemua suspek dibawa ke Ibu Pejabat Polis Daerah (IPD) Kulai untuk siasatan lanjut.
“Hasil siasatan awal mendapati mangsa mengenali salah seorang daripada suspek melalui aplikasi Wechat sekitar November lalu. Mangsa telah diajak keluar oleh suspek dan dibawa ke rumah tersebut kira-kira pukul 6 petang kelmarin.
“Mangsa telah dirogol secara bergilir-gilir tanpa kerelaannya oleh kesemua suspek yang ada di rumah tersebut,” katanya dalam kenyataan hari ini.

Beng Yeow berkata, pasukan forensik Ibu Pejabat Polis Kontinjen (IPK) Johor turut hadir ke lokasi tempat kejadian bagi membantu siasatan.
Katanya, hasil ujian saringan air kencing mendapati kesemua suspek negatif daripada penyalahgunaan dadah.
“Kesemua suspek direman selama enam hari bermula hari ini sehingga 13 Disember bagi membantu siasatan,” katanya.
Kes disiasat di bawah Seksyen 376 Kanun Keseksaan. – K! ONLINE


Klinik Ajwa abadi mural petugas barisan hadapan
Oleh ISKANDAR SHAH MOHAMED

8 Disember 2020, 5:51 pm
SHAH ALAM: “Kami bukanlah wira. Ada ketika kami juga menangis,”.
Demikian perkataan diabadikan menerusi mural gergasi pada dinding Klinik Ajwa, Seksyen 7 di sini, yang didedikasikan kepada petugas barisan hadapan.
Mural menyentuh emosi itu memaparkan tiga petugas kesihatan sedang berpelukan ketika mendepani cabaran musim pandemik Covid-19 hasil lukisan Muhamad Firdaus Nordin, 26, yang disiapkan sepenuhnya pada 3 November lalu.
Pengarah Urusan Ajwa Corporation Sdn. Bhd, Hanizam Samsudin berkata, idea itu diinspirasikan menerusi kisah satu pasangan suami isteri yang juga petugas barisan hadapan di Negeri Sembilan.
“Kisah itu menceritakan keperitan dan pengorbanan pasangan tersebut yang jarang bertemu demi berkhidmat untuk negara memerangi Covid-19.
“Tersentuh dengan perkara itu, saya mendedikasikan pengorbanan semua petugas barisan hadapan menerusi mural di bangunan ibu pejabat Klinik Ajwa sejak bulan lalu,” katanya ketika ditemui Kosmo! di sini, hari ini.

Hanizam menambah, pihaknya turut terharu dengan sambutan positif masyarakat yang semakin menghargai jasa dan pengorbanan petugas barisan hadapan.
“Sepanjang tempoh lebih sebulan, kita mendapati ramai pengunjung mengambil kesempatan bergambar di mural tersebut yang menunjukkan tahap kesedaran terhadap petugas hadapan semakin tinggi,” ujarnya.
Dalam pada itu, tambahnya, Klinik Ajwa turut menyediakan perkhidmatan ujian saringan Covid-19 secara pandu lalu sejak September lalu.
“Langkah yang lebih mudah, pantas dan tepat itu sekali gus turut menyahut saranan oleh Kementerian Kesihatan (KKM).
“Sambutan daripada pelanggan amat menggalakkan dan semakin bertambah saban hari,” katanya. -K!ONLINE


100 negara lain turut diberi penurunan penarafan oleh Fitch Ratings
Oleh MOHD. HUSNI MOHD. NOOR

8 Disember 2020, 6:05 pm
PUTRAJAYA – Malaysia bukanlah satu-satunya negara yang diturun taraf oleh agensi penarafan antarabangsa, Fitch Ratings.
Perkara itu dimaklumkan Menteri Kewangan, Tengku Datuk Seri Zafrul Tengku Abdul Aziz menerusi Nukilan MK: Penarafan Fitch – Apa Sebenarnya Pendirian PH di laman Facebook hari ini.
Tengku Zafrul berkata, selain Malaysia, ada 100 buah negara lain mengalami penarafan tahun ini termasuk United Kingdom, Hong Kong, Chile dan Laos.
Beliau berkata, mempolitikkan isu Fitch Rating adalah satu tindakan yang tidak bertanggungjawab.
“Pakatan Harapan (PH) mungkin tersilap, atau memilih untuk mengabaikan fakta apabila mengaitkan penurunan penarafan ini dengan cara kerajaan Perikatan Nasional (PN) merancang pemulihan ekonomi negara.
“Jika saya mahu berpolitik, boleh saja saya ungkitkan beberapa perkara yang ditulis oleh Fitch dalam laporan mereka khususnya perkara yang sebenarnya berkaitan dengan pihak lain dan bukan kerajaan hari ini,” katanya.

Baru-baru ini, Majlis Presiden Pakatan Harapan (PH) menerusi kenyatan akhbar menyifatkan penurunan penafaran itu menampakkan kegagalan perancangan dasar oleh kerajaan termasuk kesannya kepada ekonomi negara.
Tengku Zafrul menjelaskan beliau sudah menjangkakan isu penafaran itu akan dijadikan modal politik untuk menyerang kerajaan.
“Saya ingin bertanya kepada mereka, apakah sebenarnya yang PH mahukan daripada isu penarafan ini?
“Sukar untuk kita memahami jika mereka mendesak agar kerajaan jangan terlalu hiraukan hutang dan rating, tetapi hari ini pula menyelar kerajaan kerana kejatuhan rating tersebut,” katanya.
Katanya, Ketua Pembangkang, Datuk Seri Anwar Ibrahim pada 24 Ogos lalu menyatakan pendirian bahawa isu penafaran bukan isu utama yang patut diambil kerajaan kerana apa yang penting adalah menjana pertumbuhan.
Malah, Tengku Zafrul berkata, bekas Menteri Kewangan, Lim Guan Eng juga pernah menyeru kerajaan untuk berbelanja lebih dalam senario wabak Covid-19 walaupun hutang negara akan naik dan fiskal berdepan defisit.
“Saya dan rakyat mempersoalkan pendirian dan perkataan bercanggah ini. Yang mana satu lebih penting wahai Yang Berhormat, penarafan dan rating atau perbelanjaan untuk rakyat,” katanya.
Dalam pada itu, Tengku Zafrul berkata, beliau yakin dengan strategi dan tindakan yang diambil kementeriannya setakat ini untuk memulihkan ekonomi negara.
“Kami juga akan terus mengadakan sesi libat urus bersama agensi penarafan kredit dari semasa ke semasa bagi memastikan maklumat sebenar dan tepat dapat disampaikan,” katanya.- K!ONLINE


Terkejut ular sawa dalam lubang kabel telekomunikasi
Oleh AZAHAR HASHIM

8 Disember 2020, 5:38 pm
KULIM – Empat pekerja sebuah syarikat kontraktor terkejut apabila menemui seekor ular sawa batik di dalam lubang kabel telekomunikasi bawah tanah di Taman Harmoni di sini hari ini.
Pegawai Angkatan Pertahanan Awam Malaysia (APM) Daerah Kulim, Leftenan (PA) Mohd. Fadhil Fahmi Zaini berkata, pihaknya menerima panggilan berhubung penemuan reptilia sepanjang 2.5 meter dan seberat kira-kira lapan kilogram itu pada pukul 12 tengah hari.
“Pekerja itu menemui ular sawa tersebut sebaik membuka penutup lubang di atas jalan dalam taman perumahan tersebut untuk melakukan kerja-kerja pemasangan kabel.
“Ular itu melingkari kabel bawah tanah sebelum menyusur masuk ke dalam lubang terowong dan terus hilang daripada pandangan,” katanya ketika dihubungi di sini hari ini.
Katanya, pekerja tersebut menghentikan kerja dan menghubungi APM untuk tindakan lanjut.
“Tiga anggota APM kemudian bergegas ke tempat kejadian dan mengambil masa lebih sejam untuk menangkap ular tersebut kerana kedudukan reptilia itu di dalam terowong kabel sedalam dua meter,” ujarnya.

Tambahnya, reptilia itu dibawa ke pejabat APM sebelum diserahkan kepada Jabatan Perlindungan Hidupan Liar dan Taman Negara (Perhilitan) untuk tindakan lanjut. – K! ONLINE


Ular sawa kenyang telan kambing 65 kilogram
Oleh DIYANATUL ATIQAH ZAKARYA

8 Disember 2020, 6:39 pm
ALOR GAJAH – Seorang penternak kambing terkejut besar apabila seekor kambing baka seberat 65 kilogram miliknya ditelan ular sawa sepanjang enam meter di Kampung Ladang, Kuala Sungai Baru dekat sini.
Dalam kejadian kira-kira pukul 10 pagi itu, Ali Saad, 60, yang dibantu anak saudaranya, Azmi Zakaria, 39, menemui haiwan reptilia tersebut dalam keadaan kekenyangan dan melingkar berhampiran pagar kandang ternakannya.
Menurut Ali, ketika kejadian kedua-dua mereka sedang menghalau kambing dari kandang ke ladang kelapa sawit sebelum ternampak seekor ular sawa dengan keadaan perut membesar seperti telah menelan seekor kambing miliknya.
“Kami sangat terkejut dan percaya kambing jantan besar seberat 65 kilogram yang dijadikan baka untuk membiak lebih 30 ternakan di sini telah ditelan ular sawa tersebut.
“Kami menemui reptilia itu dalam keadaan melingkar berhampiran pagar dan perutnya membesar,” katanya ketika dihubungi di sini, hari ini.
Mengulas lanjut, Ali berkata, teka-tekinya sebelum ini mengenai kehilangan lima ekor kambing bersaiz sederhana sejak awal tahun lalu turut terjawab apabila dipercayai ia telah ditelan ular sawa berkenaan.

“Bagaimanapun saya sangat bersyukur kerana ular yang selama ini dipercayai telah menelan kambing-kambing saya akhirnya dapat ditangkap dengan bantuan pasukan Angkatan Pertahanan Awam (APM),” katanya.
Sementara itu, Ketua Unit APM Masjid Tanah, Leftenan Shahrul Riza Saiful Bahri berkata, empat anggota APM yang diketuai Lans Koperal Rozianti Yaakob tiba di lokasi kejadian pada pukul 10.56 pagi.
Beliau berkata, usaha menangkap haiwan berbisa itu terpaksa mengambil masa kira-kira 20 minit ekoran haiwan itu menjadi agresif dan cuba melarikan diri ke ladang kelapa sawit.
“Pasukan APM terpaksa berhempas-pulas menangkapnya ditambah pula dengan saiz reptilia itu yang besar dengan berat lebih 130 kilogram.
“Ular tersebut akan diserahkan kepada Taman Rama-Rama dan Reptilia Melaka di Ayer Keroh selepas dibenarkan oleh Jabatan Perlindungan Hidupan Liar dan Taman Negara (Perhilitan),” katanya.-K!ONLINE


Masjid serah sumbangan pandu lalu kepada 20 sekolah
Oleh ISKANDAR SHAH MOHAMED

8 Disember 2020, 5:45 pm
SHAH ALAM – Pengurusan Masjid Al-Istiqamah, Kayangan Height di sini, menggunakan kaedah penyerahan sumbangan secara pandu lalu kepada 20 sekolah di masjid itu, hari ini.
Bantuan wang berjumlah RM66,000 menerusi program ‘Jom ke Sekolah 2021’ itu melibatkan pengagihan kepada 330 pelajar sekolah kurang berkemampuan di sekitar daerah Petaling.
Penasihat masjid itu, Datuk Seri Zukri Samat berkata, inisiatif itu julung kali dilakukan pihaknya dalam membantu meringankan beban untuk membeli persiapan menjelang sesi persekolahan tahun depan.
“Program khas hasil kutipan sumbangan ahli kariah masjid itu diadakan di setiap sekolah terpilih sebelum ini.
“Namun, situasi Covid-19 menyebabkan kita terpaksa memanggil wakil semua sekolah untuk menerima sumbangan secara pandu lalu,” katanya ketika ditemui pemberita.
Terdahulu, program kali kelima itu disempurnakan oleh Menteri Besar Pahang yang juga kariah masjid tersebut, Datuk Seri Wan Rosdy Wan Ismail.

Tambah Zukri, semua penerima sumbangan terdiri daripada pelajar sekolah rendah dan menengah itu yang rata-ratanya tergolong kategori asnaf dikenalpasti menerusi bantuan Jabatan Pendidikan Negeri Selangor.
Sementara itu, Guru Penolong Kanan Sekolah Kebangsaan (SK) Taman Tun Dr. Ismail (TTDI) Jaya, Salbiah Mustafa menzahirkan penghargaan atas bantuan tersebut.
“Sumbangan wang tunai RM200 seorang itu akan diserahkan kepada 20 pelajar kurang berkemampuan yang sudah dikenalpasti.
“Penganjuran program seumpama itu amat digalakkan bagi membantu pelajar dan keluarga mereka mendepani cabaran ketika musim pandemik,” katanya. -K!ONLINE


Yadim Kelantan bantu asnaf selepas banjir
Oleh TOREK SULONG

8 Disember 2020, 5:58 pm
PASIR PUTEH – Yayasan Dakwah Islamiah Malaysia (Yadim) Kelantan akan mengagihkan bungkusan makanan dan menyediakan khidmat membersihkan kediaman golongan asnaf di negeri ini yang menjadi mangsa banjir baru-baru ini.
Pengarah Yadim negeri, Mahadi Awang berkata, bagi fasa pertama pasca banjir, sebanyak RM30,000 dibelanjakan bagi membekalkan makanan dan barangan dapur serta projek membersihkan rumah warga emas, ibu tunggal dan warga miskin di semua daerah.
Menurutnya, sebanyak 3,021 keluarga telah dikenalpasti untuk diziarah dalam usaha membantu meringankan bebanan mereka selepas menghadapi banjir selain kekangan pergerakan akibat penularan wabak Covid-19.
“Program kebajikan ini turut melibatkan 100 keluarga nelayan di Pulau Suri dan Pulau Tokang di Tumpat yang perlu dibantu kerana mereka juga dibelenggu kepayahan hidup kerana tidak dapat turun ke laut pada musim laut bergelora.
“Asnaf dan mangsa banjir di Kota Bharu, Pasir Mas dan Tumpat juga tidak diabaikan. Kita akan bekerjasama dengan Pejabat Tanah dan Jajahan dan penghulu tempatan bagi menjejaki mereka,” katanya ketika ditemui pemberita pada Majlis Ziarah Pasca Banjir Yadim di Kampung Gong Pasir di sini hari ini.
Hadir sama, Ahli Dewan Undangan Negeri (ADUN) Semerak, Wan Hassan Wan Ibrahim dan Ketua Penolong Ketua Jajahan, Muhammad Zaidi Mat Jusoh.

Rombongan Yadim itu menziarahi 22 keluarga yang menjadi mangsa banjir di Kampung Gong Pasir bagi menyampaikan sumbangan makanan kepada ketua keluarga.
Mahadi berkata, program ziarah yang sama akan diadakan di sekitar Batu Melintang, Jeli dan kawasan Kuala Krai dalam tempoh yang terdekat kerana penduduk kawasan rendah di pedalaman juga perlu disantuni khusus untuk meringankan bebanan mereka.
Mengulas lanjut mengenai program membersih kediaman mangsa banjir, Mahadi berkata, ia akan melibatkan sukarelawan daripada 12 badan bukan kerajaan (NGO) yang sudah menyatakan kesediaan untuk turun ke lokasi yang terpilih.-K!ONLINE


Masih belum ada parti miliki majoriti mudah
Oleh MUHAMAD TARMIZE MOHD NOR

8 Disember 2020, 5:39 pm
IPOH – Majoriti mudah untuk membentuk kerajaan negeri Perak masih belum diperolehi mana-mana parti setakat ini.
Ahli Dewan Negara Perak, Datuk Seri Mohd. Annuar Zaini berkata, disebabkan itu pihak istana akan menunggu sehingga pihak yang telah bersedia dan dapat meyakinkan sultan bahawa mereka sudah memiliki majoriti mudah.
“Setakat ini Sultan Perak, Sultan Nazrin Muizzuddin Shah belum diyakinkan oleh mana-mana pihak bahawa mereka sudah ada majoriti mudah untuk membentuk kerajaan negeri.
“Sehingga baginda diyakinkan sudah ada yang mendapat majoriti mudah, barulah istiadat angkat sumpah jawatan menteri besar akan dilaksanakan,” katanya ketika ditemui pemberita di luar Istana Kinta di sini hari ini.
Tambah Mohd. Annuar, pihak istana akan menunggu sehingga mana-mana pihak telah bersedia dengan meyakinkan Sultan Perak dan baginda berpuas hati dengan perkara tersebut bagi menubuhkan kerajaan negeri.
Katanya, tiga pengerusi parti dalam Pakatan Harapan (PH) telah menghadap dan menyembah maklum kepada Sultan Perak mengenai status rundingan yang sedang berlaku dari pihak mereka.

“Pengerusi UMNO, Datuk Saarani Mohamad turut dititah menghadap dan menyembahkan maklum mengenai status rundingan yang sedang berlaku antara parti itu dengan pihak lain,” katanya.-K!ONLINE


Kes kekal empat angka, empat kematian direkod
Oleh SITI A'ISYAH SUKAIMI

8 Disember 2020, 6:30 pm
PUTRAJAYA – Sebanyak 1,012 kes baharu dilaporkan hari ini menjadikan jumlah kes positif Covid-19 sebanyak 75,306 kes.
Ketua Pengarah Kesihatan, Tan Sri Dr. Noor Hisham Abdullah berkata, dalam masa sama, sebanyak 1,750 kes sembuh dicatatkan dan jumlah kumulatif kes sepenuhnya daripada Covid-19 sebanyak 64,056 kes.
Menurutnya, daripada jumlah kes baharu hari ini, sebanyak tujuh kes import mendapat jangkitan dari luar negara manakala, sebanyak 1,005 kes adalah penularan tempatan.
“Terdapat pertambahan empat kes kematian Covid-19 di Sabah membabitkan empat wanita berusia antara 33 hingga 92 tahun.
“Ini menjadikan jumlah kumulatif kes kematian Covid-19 di Malaysia sebanyak 388 kes,” katanya dalam satu kenyataan akhbar di sini hari ini.
Ujarnya lagi, sebanyak 126 kes positif sedang dirawat di Unit Rawatan Rapi dengan 62 kes memerlukan bantuan pernafasan. -K!ONLINE